text:
Ibyo ni ibitangazwa n’Umuyobozi mukuru wa REB, Dr Irénée Ndayambaje, aho avuga ko barimo gukora ku buryo hongerwa umubare w’ibitabo mu mashuri abanza kugira ngo abana basome bisanzuye kuko ari bwo bibagirira akamaro.
Dr Ndayambaje avuga ko gahunda yo kongera ibyo bitabo yatangiye kandi izakomeza, kuko ngo hakiri amashuri afite ibitabo bike bikabangamira abanyeshuri.
Ati “Dufite gahunda yo kongera ibitabo kuko hari amashuri usanga igitabo kimwe gihurirwaho n’abana batanu, tukaba twifuza ko byamanuka nibura kimwe kigasangirwa n’abana batatu ndetse no hasi aho bishoboka. Ibyo birajyana n’uko hari ibitabo bigomba kuza biri mu rurimi rw’Icyongereza kuko byahindutse kuva mu wa mbere kugera mu wa gatatu w’abashuri abanza ari rwo bazajya bigamo mu gihe byari mu Kinyarwanda”.
Ati “Ubu rero ibyo bitabo bisaga miliyoni umunani biri mu macapiro atandukanye yo mu gihugu, barimo kubikora mu buryo bwihuse. Ni ibitabo bigenewe amashuri yose ya Leta n’afatanya na Leta ndetse tukaba twaranashishikarije amashuri yigenga na yo ngo dukoreshereze hamwe kugira ngo ahendukirwe”.
Avuga kandi ko iyo habonetse ibitabo bihagije ku bana byorohereza akazi umwarimu kandi n’abana ubwabo bikabafasha gukurikira neza.
Ati “Buriya iyo umwarimu abwiye abana ngo bafate igitabo basome bagihuriyeho ari nka batanu, uwo hagati ni we ukurikira na ho abo ku ruhande ntibabona bikavuna mwarimu. Utasomye neza asaba igitabo na we ngo asome ntibyihute, kugira ngo imyigire igende neza rero bifashe abana na mwarimu ni uko ibitabo byongerwa”.
Dr Ndayambaje asaba abanyeshuri ndetse n’abarezi muri rusange kuzafata neza ibyo bitabo, bakabyubaha nk’uko bubaha Bibiliya.
Ati “Ibyo bitabo ni byinshi, birahenze kandi biba bigomba kuzamara nibura imyaka itatu ari yo mpamvu dusaba abana kubifata neza. Twatanze amabwiriza ku bayobozi b’ibigo n’abarimu yo kumenya uko ibitabo bikoreshwa, abana bakagira umuco wo kubaha ibitabo nk’uko umukirisitu atapfa guca urupapuro muri Bibiliya, ni ko umwana agomba kumenya ko igitabo gihatse ubumenyi bityo akagifata neza na barumuna be bakazacyigiramo”.
Mu minsi ishize uwo muyobozi yasuye amacapiro atandukanye areba aho imirimo yo gucapa ibyo bitabo igeze, akemeza ko biri ku ntambwe nziza ku buryo bizaba byabonetse amashuri nafungura nk’uko Inama y’Abaminisitiri yabiteganyije ko yafungura muri Nzeri, ngo bakaba barimo bakurikirana ko byagendana n’ibyumba by’amashuri bishya birimo kubakwa.


c: text/html

text:
Mu Rwanda, hari ibintu bidasanzwe bitandukanye byabaye mu itangira ry'umwaka w'amashuri 2009.Uwo mwaka w'amashuri watangiye ku itariki ya 12 z'ukwezi kwa 1 mu mwaka wa 2009. Muri uwo mwaka nibwo hatangijwe gahunda y'imyaka 9 mu cyiciro cya mbere cy'amashuri abanza. Hahinduwe kandi n'ururimi rwo kwigishamo, aho amasomo yose azajya yigishwa mu rurimi rw'icyongereza cyonyine.
Minisiteri y'uburezi yamenyesheje ko kugira ngo izo mpinduka zishoboke, abanyeshuri bazajya biga mu byiciro bibiri, kimwe mbere ya sa sita ikindi nyuma ya sa sita.
Ibi kandi bizatuma amasomo yigishwaga mu mashuri agabanuka cyane. Mu cyiciro cya mbere cy'amashuri abanza hazasigara higishwa amasomo 4 yonyine ku masomo 9 yari asanzwe yigishwa. Abanyeshuri bazayigamo bose bazajya bataha iwabo. Mu cyiciro cya kabiri cy'amashuri abanza, amasomo azava kuri 12 hasigare 5 yonyine.
Mu mwaka w'amashuri 2009, abanyeshuri biga birihira
muri za kaminuza zigenga bo bararira ayo kwarika. Amafaranga y'ishuri batangaga
yikubye hafi inshuro 2. Umwe mu barimu bamwe bo muri za kaminuza zigenga z'i
Kigali, yatangarije Ijwi ry'Amerika ko ari itegeko rya Minisiteri y'uburezi.
Abanyeshuri bamwe bigaga muri izi za kaminuza, batubwiye ko bagiye guhindura
bakajya kwiga muri za kaminuza zo mu bihugu by'akarere u Rwanda ruherereyemo
kuko ho ibiciro biri hasi.

robotstxt: allowed

filter: keep


text:
Perezida Kagame yahaye aba bayobozi bose ikaze mu mirimo mishya batorewe, bungurana ibitekerezo abaha n’ impanuro nk’ inararibonye.
Nyuma yo kuganira ku bibazo binyuranye uturere duhura natwo mu miyoborere myiza, iterambere n’ imibereho myiza y’ abaturage, Perezida Kagame yabibukije ko icyizere bagiriwe n’ ababatoye batagomba kucyangiza.
Mu nshingano bibukijwe harimo kumenya icyo bategerejweho, bakamenya gutanga serivisi nziza, gufasha abo bareberera, gukomera umutekano utamenerwamo no guharanira ishema ry’ igihugu.
Abayobozi b’ uturere tw’ u Rwanda bashimiye Perezida Paul Kagame ibyiza amaze kugeza ku Rwanda n’ Abanyarwanda muri rusange, uburyo yubatse inzego z’ ibanze akanazamura imiyoborere myiza. Bamushimiye kandi ibikorwa byinshi by’ iterambere akomeje kugeza ku gihugu, badasize inyuma ijabo n’ ishema ahesha u Rwanda mu ruhando mpuzamahanga.
Abo bayobozi kandi bamusezeraniye kuzamufasha gushimangira ibikorwa byiza byagezweho no kurushaho kubyongera, bamwizeza kutazamutenguha.
Muri uyu mwiherero w’ umunsi umwe wahuje Perezida Kagame n’ abayobozi b’ Intara n’ Umujyi wa Kigali hamwe n’ abayobozi bose b’ uturere uko ari 30, harimo kandi na Minisitiri w’ Intebe Bernard Makuza, Musoni James Minisitiri w’ Ubutegetsi bw’ igihugu, imiyoborere myiza y’abaturage na Balikana Eugene, Umuyobozi mu biro bya Minisitiri w’ Intebe.
Mu izina rya bagenzi be, Umuyobozi w’ Akarere ka Karongi, Kayumba Bernard yavuze ko guhabwa impanuro nk’ izi mbere yo gutangira inshingano zabo muri iyi manda, bibereka ko Perezida wa Repubulika abashyigikiwe kandi azakomeza kubaba hafi.
Kayumba yavuze ko abayobozi bose b’ uturere biyemeje kureba mu cyerekezo kimwe, bagaharanira iterambere rishyitse n’ imibereho ishimishije by’ abatuye uturere bayobora.
Asubiza ibibazo by’ abanyamakuru, Minisitiri Musoni James ufite ubutegetsi bw’ igihugu mu nshingano ze, yavuze ko kuba hari abayobozi b’ uturere benshi beguye muri manda ishize byatewe no kuba batarumvaga neza inshingano zabo. Yavuze ko muri iyi manda uzagira intege nke bazamwunganira n’ uteshutse bakamufasha kugaruka mu murongo.
Ku kibazo cyo kuba uturere tumwe tuzamuka mu iterambere ku muvuduko mwinshi cyane mu gihe utundi tuba tuzamuka bucye bucye, hakaba n’ udusa n’ aho tutazamuka, Ministiri Musoni yavuze ko bazajya bagenera buri karere ingengo y’ imari bafatiye ku bikenewe mu mwihariko wako.
Musoni James yavuze ko mu gihe buri karere kazahabwa ubushobozi bungana n’ ibibazo byo gukemurwa, bizafasha uturere twose kuzamuka muri rusange, iterambere rikihuta n’ imibereho myiza ikarushaho gushimangirwa.
NTWALI John Williams


text:
Menya impamvu kwayura byandura
Bavuga ko umuntu runaka yayuye iyo, imikaya yo mu myanya mpumekero ye irambutse, bikarangwa n’uko umuntu yasama akinjiza umwuka mwinshi mu bihaha kandi atabiteguye, bigakorwa mu bice bitatu ari byo: kwinjiza umwuka mwinshi kandi bigafata igihe kirekire kiruta ibisanzwe, hagakurikiraho agahe gato umuntu asa nk’uretse guhumeka, ubundi hakaza igice cy’uko imikaya isubira uko yari imeze bijyana no gusohora wa mwuka.
Ibijyanye n’uko kwayura byandura bizwi mu gifaransa nka ‘échokinésie du bâillement”, abahanga basobanura ko ari uburyo ubwonko bw’abantu bukorana, ku buryo akenshi iyo umwe akoze ikintu n’undi ahita yumva akwiye kugikora. Ibi bibera mu gice cy’ubwonko gikora ibijyanye no kumva wakorera mugenzi wawe icyo agiye gukora cyangwa asabwa gukora bizwi nka ‘Empathie”.
Aha batanga urugero rw’ibindi bihe umuntu ashobora kwigana undi, nk’igihe uwo muri kumwe yinanuye, igihe agiye kwihagarika n’ibindi. Akenshi, ubwonko buhita bukubwira ko nawe ukwiye gukora nkawe.
Hari abatekereza ko kwayura ari ikimenyetso cyo kurambirwa, ibyo bigatuma rero hari aho kwayura bifatwa nk’ibitemewe.Nko mu nama zikomeye, iyo umuntu yayuye, abo bari kumwe bamufata nk’udahaye agaciro iyo nama arimo, nyamara abazi icyo kwayura bisobanuye, babona ko nta cyo bitwaye,cyane cyane ko atari ikintu umuntu akora yagiteguye.
Umuganga w’Umunyarwanda Dr. Seminega Benoit, uvura indwara zo mu mubiri (medicin interne), yatubwiye ko ahanini kwayura biterwa n’impamvu zitandukanye cyane cyane, izijyanye n’imikorere yo mu mutwe (psychologiques), kandi ko ibyakunze kuvugwa kenshi ko kwayura, byaba biterwa n’ibura ry’umwuka mwiza wa Oxygene mu bwonko, ngo atari byo.
urubuga www.passeportsante.net, rwo ruvuga ko abakashashatsi basanze atari abantu bayura gusa, kuko hari n’inyamaswa zayura, cyane cyane inyamaswa zigira uruti rw’umugongo, uretse Twiga, kuko ari yo nyamaswa yonyine igira uriti rw’umugongo itajya yayura. Umuntu akaba ashobora kwayura byiibura inshuro 250.000 mu buzima bwe.
Ubushakashatsi bwakozwe n’abashakashatsi bo muri kaminuza yo muri Amerika yitwa “Duke University” bwagaragaje ko kwayura bigabanuka uko abantu bagenda bakura.Ni ukuvuga ko abana bayura cyane ugereranije n’abantu bakuru.
Ngo abantu bafite imyaka 25 kumanura, bayura kenshi kurusha abafite imyaka 26 kuzamura kugeza kuri 50.Ikindi kandi ni uko abo bari hagati y’imyaka 26-50, na bo bayura inshuro nyinshi ugereranije n’abarengeje imyaka 50.
Ubwo bushakashatsi bwagaragaje ko kwayura bitewe n’uko umuntu abonye undi yayura, bidashingira gusa ku kitwa ‘empathie’ni ukuvuga ubushobozi umuntu yigiramo bwo kwisanga arimo akora ikintu kimwe na mugenzi we kandi batabivuganyeho.Kuko ngo iyo empathie yo ntijyana n’imyaka.
Nk’uko tubikesha urubuga www.swedish.org, tugiye kubagezaho zimwe mu mpamvu zituma umuntu yayura.
1.Kwayura bishobora guterwa n’uko umubiri ukeneye guhindura uko urimo gukora muri ako kanya, cyangwa ubwonko bubikeneye.
Iyo umuntu ahumetse cyane mu gihe yayura, ibyo byigizayo amaraso ashyushye yegereye ubwonko, ahubwo bikabushyira umwuka uvuye mu bihaha. Hari abafata kwayura nk’uburyo bw’umwimerere umubiri ufite buwufasha guhoza amaraso.
2. Kwayura bishobora guterwa n’uko umuntu ananiwe
Iyo umuntu atasinziriye neza ngo aruhuke, igipimo cy’ubushyuhe bw’ubwonko kirazamuka, icyo gihe rero, umuntu akaba yakwayura kugira ngo ibintu bisubire ku murongo. Ikibabaje ni uko bidakemura ikibazo burundu, ahubwo bifasha umuntu akanya gato . Iyo kwayura bigurutse kenshi bitewe n’uko umuntu atasinziriye neza,umuntu ashobora kujya kwa muganga akareba nib anta kibazo cyo kubura ibitotsi afite.
3.Kwayura bishobora guterwa n’uko uwayura abonye mugenzi we yayuye
Kwayura bishobora kuzanwa n’uko umuntu abonye undi yayuye.Kwayura bishobora kwandura. Iyo umuntu arimo kuvugana n’umuntu akabona arayuye, bishobora gutuma nawe yayura.
4.Kwayura bishobora guterwa no kuba umuntu arimo afata imiti runaka
Hari imiti abantu banywa, ikaba igira ingaruka zo gutuma uyufata yayura kenshi.Icyakora ibyo bikunda kuba ku bantu bafata imiti igenewe abantu bahangayika cyane (anxiety), cyangwa se abafata imiti igenewe abantu bafite agahinda gakabije no kwigunga (depression).
5.Kwayura bishobora kuba ikimenyetso cy’uko hari ikibazo mu mubiri w’umuntu
Kwayura cyane, bishobora kuba ikimenyetso cy’uko hari ikibazo mu mubiri w’umuntu, urugero,kwayura cyane bishobora guterwa n’uko umuntu arwaye umutima, bishobora kandi kuba ikimenyetso cy’uko umuntu arwaye igicuri,kwayura cyane kandi bishora kuba ikimenyetso cy’uko umwijma w’umuntu utagishoboye gukora akazi kawo, bityo kwayura bikaba ari ikimenyetso umubiri wohereje ugaragaza ko hari ibitagenda neza.Iyo ibyo bibaye umuntu yihutira kujya kwa muganga.
Ibitekerezo ( 3 )
Nibyo rwose pe
Ibi nibyo nubu nsomye iyi nkuru mpita nayura! Ikindi nuko iyo umuntu koko agiye kwihagarika muri kumwe nawe wumva ushatse kujyayo. Mu kinyarwanda hari umugani bagira bari: Ukoze hasi akwibutsa ibuye"
Urakoze munyamakuru.Nahoraga nibaza impamvu abantu begeranye bayurira icyarimwe.Gusa muli iyi si hari "amayobera" menshi.Nubwo Imana yaduhaye Bible kugirango tumenye:aho duturuka,impamvu turiho no kumenya aho tujya (the mankind future),hari byinshi itatubwiye.Cyokora nta gushidikanya ko mu isi nshya dutegereje izaba paradizo dusoma muli 2 petero 3:13,abazayibamo bazamenya ibintu byinshi cyane tutazi uyu munsi.Gusa nkuko dusoma mu Imigani 2:21,22,isi nshya izaturwamo gusa n’abantu bumvira Imana gusa.
Niyo mpamvu niba koko dukunda Imana kandi dushaka ubuzima bw’iteka muli paradizo,tugomba gushaka Imana cyane,ntiduhere mu byisi gusa.Imana ubwayo niyo idusaba kuyishaka kugirango tuzarokoke umunsi w’imperuka.Byisomere muli Zefaniya 2:3.


text:
Kagame ntacyo atakoze kugira ngo aburizemo ihagarikwa rya jenoside y'abatutsi
Byanditse mu gitabo "UKO PAULO KAGAME YATANZE ABATUTSI HO IBITAMBO"
Ku rupapuro rwa 459 rw'igitabo cye, Jenerali Dallaire aragira ati: «Mu yindi minsi ine, Abanyamerika bagendaga bungikanya inzitizi. Abongereza bo babafashaga bucece. Abafaransa bari bashyigikiye MINUAR 2 ariko bakagira ibyo basaba. Naho ibihugu bidafite aho bibogamiye byari birakajwe n'uko ibintu byatindaga ku huryo bukabije. FPR yakoze itangazo iryandikira Akanama k'Umuryango w'Abibumbye gashinzwe amahoro ku isi ryasaga n'iriturwanya ku mugaragaro. Abavugizi bayo bari bemezaga ko MINUAR yo mu rwego rwa kabiri yaje itinze cyane ku buryo itashoboraga guhagarika ubwicanyi, byongeye ngo yashoboraga kubangamira uguhirimbana kwa FPR ishaka ubutegetsi. Mu by'ukuri, ntabwo byari byagatinze, kubera ko ubwicanyi bwakomeje mu byumweru byakurikiye. Iyo ngira icyo nkeka, nari gushaka ihuriro ryari hagati y'uruhare rw'Abanyamerika na FPR mu kuburizamo no kwanga MINUAR 2 yari kuba ifite imbaraga nyinshi. Mbere y'isubukurwa ry'imirwano, twashoboye kubona ushinze ibibazo bya gisirikari muri ambasade y'abanyamerika ajya ku Murindi kenshi. Byongeye, muri Amerika ya ruguru hari impunzi nyinshi z'Abatutsi zari zishyigikiye FPR. Muri icyo gihe, buri munsi waherekezwaga n'urupfu rw'imbaga y'abantu muri Afurika yo hagati.» Nta wagira icyo arenzaho!
Ntibisaba kuba inzobere kugira ngo umuntu asobanukirwe icyo uwahoze ari umugaba wa MINUAR yashatse kuvuga. FPR na guverinoma y'Amerika bakoze ibishoboka byose kugira ngo hatagira ukura ababyeyi bacu mu nzara z'abicanyi. Bakomeje kungikanya «inzitizi» mu Muryango w'Abibumbye babuza iyoherezwa ry'ingabo mpuzamahanga zishinzwe guhagarika itsembabwoko, umugambi ari ugufasha Paul Kagame «kugera ku butegetsi». Kuba Jenerali Dallaire «ataragize icyo akeka» muri 1994, ni uko ibintu byahindagurikaga vuba kandi bigaherekezwa n'ikinyoma gihambaye ku buryo atabonye umwanya wo gushishoza ngo abone ukuri. Nyuma y'imyaka icumi, yandikira igitabo cye mu mutuzo ku ivuko muri Kanada, uwo mujenerali ugeze mu zabukuru nibwo yasobanukiwe.
«Igihangange» (uwo ni Bernard Kouchner uvuga) Jenerali Dallaire yaba se na we ari umuntu upfobya itsembabwoko cyangwa ari umubeshyi wo kugendera kure?
Icyampa Bernard Kouchner akongera agasoma yitonze igitabo cy'umugaba wa MINUAR kugira ngo arusheho kumenya ukuri kwa Paul Kagame! Nta muntu utibeshya, ariko kwihambira ku kinyoma ubizi kandi ubishaka ni ubuyobe!
Jenerali Dallaire ntiyigeze agirira Paul Kagame urwango. Ahubwo yaramukundaga. Ubuhamya bwe kuri we bwagombaga gutuma Bernard Kouchner yongera gusuzuma ubucuti yigamba ko afitanye n'umukuru w'igihugu cy'u Rwanda wagize uruhare rudakemangwa mu itsembabwoko ryibasiye Abatutsi. Ni ngombwa ko ibintu bisobanuka: ubugome bwa Paul Kagame ntabwo busonera na gato abicanyi barimbuye imbaga y'Abatutsi n'Abahutu batavugaga rumwe n'ubutegetsi. Bagomba kuryozwa ubwicanyi bakoze. Ariko Paul Kagame agomba kubarwaho ubwicanyi yakoze abishaka cyangwa yateje cyangwa yakoze we ubwe. Kubivuga ku mugaragara si ugupfobya itsembabwoko!"
SOMA KU BUNTU IGITABO "UKO PAULO KAGAME YATANZE ABATUTSI HO IBITAMBO"


text:
Umuryango wa Hitimana Thary na Marigarita Bavugayubusa ni intangarugero mu murenge wa Nyundo, Akagari ka Terimbere mu Mudugudu wa Keya, kubera urukundo bafitanye n’ubwo bose batagira amaguru. Mu kiganiro na INYARWANDA bavuze ko urukundo rwabo ari amateka batangaza icyo bakeneye cyabafasha kuryoherwa cyane n'ubuzima.
Inkuru y’urukundo rw'aba bombi ni intangarugero kuva mu ntangiriro kugeza ubu. Uyu muryango ubana mu buryo butangaje kandi ukitanaho cyane, watangarije InyaRwanda.com uko babayeho, bashimira umukuru w’igihugu wabahaye ubuzima bushya ndetse bavuga ko iterambere bifuza bazarigeraho n’ubwo bibagoye cyane kubera ko bose bafite ubumuga bw'amaguru kandi bakaba basabwa gukora cyane.
Marigarita asobanuro inkuru y’urukundo rwabo yagize ati “Nitwa Marigarita Bavugayubusa nakunze umugabo wanjye cyane kuva kera tugiteretana, uyu mugabo ni we wenyine nakunze kandi namukunze wese. Hitimana Thary mumenya twese twari bazima, icyo gihe umuryango wanjye ushaka kunshyingira undi musore ndamwanga, batura n’inzonga nziha abagabo bari baraho kugira ngo mbereke ko ntamushaka".
"Icyo gihe Hitimana yari yaranyeretse ko ankeneye cyane mu buzima bwe nanjye mbona nta bundi buryo bwo kumwitura uretse kumukunda ntitaye ku babyeyi banjye kandi nashakaga no kubajya hafi. Twari bazina dufite amaguru yose, tujya guhinga tugataha, mbese ukabona ko dufite ubuzima, kugeza ubwo umugabo acikiye akaguru njye nkasigara ndimuzima".
Yakomeje ati "Nagiye mu murima nanjye hari mu 2000, mu gihe ndimo kubagara ngiye kumva numva ikintu kiraturitse, ubwo icyo gihe urumva ukuntu nahise mera nabaye nk’upfuye kuko cyanshiye amaguru yose nsigarira aho kugeza ubu, urabona ko nta maguru mfite. Urumva umugabo wanjye sinigeze mwanga nubwo yari afite akaguru kamwe, dore ko ariwe wagacitse mbere yanjye. Kubaho biratugora, usanga dusabwa kwikorera ibintu byose, tukarera abuzukuru bacu kimwe n’abandi bagiye gushaka nyuma abagabo bakabanga bakagaruka”.
Hitimana Thary asobanuro iby’iki bibazo yahuye na byo nawe yavuze ko yacitse akaguru mu 1998, mu ntambara y’abacengezi, uyu mugabo wavuganaga agahinda kenshi cyane, yavuze ko hari mu gitondo tariki 10 Gicurasi 1998, ari mu murima Mine igaturika igatwara ukuguru kwe. Umugore we yari muzima maze nawe ngo bigenda bityo muri 2000 hashize imyaka ibiri gusa.
Yagize ati “Hari mu gitondo, ndi mu murima mine iraturika intwarira akaguru. Urumva hari mu ntambara y’abacengezi, nabayaho nyine mbana n’umufasha wanjye wankunze ntacyo mfite”. Hitimana ati ”Nagiye kumva numva umukobwa arampamagaye ati “Uyu munsi ni gahunda kandi gahunda ni gahunda. Nta kindi nakoze nariteguye by’ako kanya ubundi ku mugoroba mbona angezeho bamuherekeje basi twibanira gutyo”.
Marigarita ati ”Njye nabwiye umubyeyi wanjye ati “Ndagiye”, ati se ugiye he mwana wanjye? Namubwiye ko ntazi aho ngarukira na cyane ko bumvaga ko ngomba gushaka uwo bashaka wari waramaze no gutura inzoga nkazanga. Narigendeye nsanga Thary nawe arantegereje".
Nta maguru agira kuko yasigiwe ubumuga bw'amaguru na Mine ubwo yari mu murima
N'ubwo uyu muryango uganira neza ugatebya, ugaseka ndetse ugasetsa n’uwawusuye kubera urukundo bifitiye bo ubwabo, ntabwo wibagirwa gushimira umukuru w’igihugu cy’u Rwanda Nyakubahwa Paul Kagame na Madamu we Jeannette Kagame babibutse bakabaha inka mu minsi yashize ndetse bakavuga ko bishimiye n’amafaranga bahabwa muri VUP.
Marigarita ati "Mumbwirire Jeanette Kagame na Perezida Kagame ko nishimye cyane, nishimiye inka bampaye, ubu ndi kunywa amata kandi n’umugabo wanjye arayahirira imeze neza cyane”. Uyu mugabo kandi yaboneyeho gusaba ubufasha bwo guhabwa indi nsimbura ngingo y’ukuguru kwe na cyane ko iyo yari afite yashaje. Uyu muryango utuye mu karere ka Rubavu, mu murenge wa Nyundo.


text:
Nyuma y'ubuhamya bwa Major Theogene Rutayomba wayoboraga ingabo z'inkotanyi muri Cyangugu, n'ubwa Bwana Theobald Rutihunza wari Prefe wa Cyangugu, dore ubuhamya bwa Maître Cikuru Mwanamayi waburaniye abashinjwaga ibyaha benshi akaba ari nawe wakoreye … [Continue reading]
Uwahoze ari Prefe wa Cyangugu muri Leta y’Inkotanyi ati: Padiri Habarurema ari mu mugambi wo KWAMBURA ABAHUTU UBUMUNTU…
Nyuma y'aho amagambo ya Padiri Pierre Habarurema amenyekaniye, habaye impaka ku mbuga nkoranyambaga hirya no hino kuri ubwo buhamya. Mu bantu b'imena bagize icyo bavuga ku magambo yatangajwe na Padiri Pierre Habarurema mu kwezi kwa 4/2019, harimo … [Continue reading]
Padiri Nahimana ati: Padiri Pierre Habarurema AFITE NYUNGU KI mu gutanga ubuhamya bw’impuha zikabije nk’izi?
Nyuma y'aho Padiri Rutwitsi alias Pierre Habarurema atangarije ibyo yita ubuhamya bwe ku birebana n'amarorerwa yabereye muri Cyangugu, hari benshi baguye mu kantu. Muri bo, Padiri Thomas Nahimana, nawe waje kuyobora iyo paruwasi ya Muyange uwo Pierre … [Continue reading]
Major Theogene Rutayomba (APR) ati: Nyakwigendera GAPFUMU na Padiri MBUGUJE NTIBARIWE IMITIMA nk’uko Padiri Habarurema abivuga?
Nyuma y'aho amagambo ya Padiri Pierre Habarurema atangiye kumenyekana, habaye impaka ku mbuga nkoranyambaga hirya no hino kuri ubwo buhamya. Radiyo Ijwi Rya Rubanda iteganya kubagezaho bumwe mu buhamya bwatanzwe n'abasanzwe bazi Cyangugu … [Continue reading]
- « Previous Page
- 1
- 2
- 3
- 4
- 5
- 6
- …
- 133
- Next Page »


text:
Ruhango: Hashojwe icyunamo hibukwa abajugunywe mu mugezi wa Kiryango ari bazima
Imiryango ifite ababo bajugunywe muri uyu mugezi bahashyira indabo Ubwo hasozwaga icyunamo tariki ya 13/04/2014, mu karere ka Ruhango cyashorejwe ku mugezi wa Kiryango, mu kagari ka Kubutare mu murenge wa Mwendo, More...
GISHUBI: Bibutse abaho bishwe bagatabwa mu kanyaru
Umurenge wa Gishubi uturiye uruzi rw’akanyaru mu gihe cya Jenoside, abatutsi bari bahaturiye bawuroshywemo ari benshi. Mu muhango wo kubunamira kuri uru ruzi, abaharokokeye basabye ko uwaba wese azi amazina More...


text:
Glenis ni umugore watsinze kwihebeshwa n’ibyaha, gutwazwa igitugu na Satani, ndetse akaniyambura umuruho wo mu mutima binyuze mu kwiyegurira Umwami Yesu Kristo.
Uyu mubyeyi aradusobanurira inzira byanyuzemo kugirango yakire Yesu nk’umwami n’umukiza w’ubugingo bwe:
"Mbere yuko niyegurira Umwami wanjye Yesu Kristo, numvise mu mutima wanjye harimo ubusa. Mu rwego rwo kuziba icyo cyuho , buri gihe nifuzaga umuntu wanduhura umutima, akankiza n’icyaha icyo aricyo cyose. Muri icyo gihe sinari nzi ibibera mubuzima bwanjye n’impamvu nahisemo nabi, ntabwo nari namenye ko Umwuka Wera ariwo nari nkeneye rwose.
Nashatse mfite imyaka 25, mubyukuri sinigeze numva ko nkunda umugabo wanjye nubwo nyuma yimyaka ibiri -itatu namubyariye umwana wacu wambere w’umuhungu ariko numvaga ntaragira gukunda umugabo wanjye. Numvaga muri njye harimo ubusa rwose, numvaga ntacyo mfite muri njye cyo gutanga. Nari nduhijwe cyane kubera ibyaha byose nanyuzemo nibyo nari ndimo gukora icyo gihe , Satani yari yarangize imbata y’ibyaha rwose ! ntabwo nigeraga nitekerezaho ngo nibaze, nicuze ibyo nari ndimo.
Ndibuka ikintu kimwe nyuma gato yuko umuhungu wanjye w’imfura avutse, nari ntetse amazi kuziko, mugihe yarimo kubira cyane, umwana wanjye we yari mu cyumba nuko mu buryo ntazi butunguranye, numva nshitse intege mba nikubise hasi. Mubyukuri ntawundi muntu waruhari ngo antabare,ariko naje kuzanzamuka ndi muzima, nibaza impamvu y’ibyo, ntekereje ko ntacyo nabaye nshima Imana, menya neza ko ubuntu bwayo aribwo bunkijije.
Nyuma y’imyaka itanu mbyaye umuhungu wacu w’imfura , umugabo wanjye yifuje kuza muri Ositaraliya kugira ngo ashakishe imibereho myiza. Ngeze muri Ositaraliya naranzwe n’umubabaro mwinshi cyane, nasanze bigoye guhinduka bitewe nuko naranzwe no kwiheba.
Igihe cyaje kugera bigoranye tubona akazi, nyuma yuko hari hashize imyaka itari mike kubona amaramuko bitoroshye twabonye akazi ariko byaragoye cyane mumyaka itari mike kugirango tubone amaramuko.
Tumaze kwimukira munzu yacu nshya twiyubakiye, umunsi umwe naje kumva nifuje kujya mu rusengero. Njye n’umuhungu wanjye w’imfura twagiye mu rusengero rwo hafi aho, nyuma yo kuvayo umukobwa ukiri muto anaganiriza ku ijambo ry’Imana mutega amatwi ariko, numva nta bushake bwo gusubira muri urwo rusengero, bituma nifuza kuzasengera ahandi. Aho nagiye rero nibwiraga ko nzahahembukira,ariko bari bafite inyigisho z’ubuyobe, zitari iz’Imana.
Nari maze imyaka ndi mumyizerere ya gipagani maze ntangira kwishora mu bupfumu, nshakisha intego y’ubuzima bwanjye.
Iyo njye n’umugabo wanjye bitagendaga neza, najyaga mfata Bibiliya ngasoma mu Migani, kuko namenye ko aricyo gitabo cyuzuye ubwenge, nubwo ntigeze ntahura ubwo bwenge. Sinigeze menya uburyo bwo gusenga, ntibyigeze byinjira mubitekerezo byanjye. Sinigeze menya ko kwizera Yesu aribwo wumva Imana muri wowe. Icyo gihe nari mu mwijima cyane.
Igihe cyarageze rero buhoro buhoro urugo rwanjye rutangira gusenyuka, mbere yuko menya ibibera mubucuruzi bwacu ko bwari mu bihombo, umugabo wanjye yahoraga ataha yasinze kandi nakekaga ko akina urusimbi. Mbere yuko dutandukana, mu myaka itatu ndikumwe n’umugabo wanjye yambereye ikigeragezo, kuko naje kumenya ko ananca inyuma, imibereho igenda imera nabi, ibyo bituma ngenda mutakariz icyizere. Muri icyo gihe kandi naje gutwita undi mwana wa kabiri, ariko biza kurangira inda ivuyemo. Nyuma twaje kwemeranywa gutandukana n’umugabo.
Muri icyo gihe cyo gutandukana n’umugabo, hari umugore wari inshuti yanjye mugihe cy’imyaka itatu twajyaga tujyana gusenga mu itorero rye ariko sinigeze ntera intambwe ngo mvuke bwakabiri, nakire Yesu nk’umwami n’umukiza w’ubugingo bwanjye. Iryo torero naryo narivuyemo, bitewe nuko batemeraga ko kuvuga mu ndimi byaturutse ku Mana. Mu 2002,naje kubona itorero mbatizwa mu mazi menshi, nsanaga abantu baho bizera ko kuvuga mu ndimi ari ikimenyetso cy’umwuka wera, bituma nanjye mbigirira inyota.
Nubwo rero muri icyo gihe nagize umunezero, mu gihe kingana n’imyaka 6. Nyuma nibwo naje guhura n’Imana mu buryo butangaje, icyo gihe nari ndyamye numva ijwi. Naje kugira ibitotsi bidasanzwe mu ijoro, nsinzira amasaha 10-12, mugihe ubusanzwe nasinziraga amasaha 6 yanshyize mu bitotsi byimbitse bidasanzwe kuri njye, mubusanzwe nsinzira amasaha 6 gusa.
Muri icyo gitondo bucyeye rero Imana niyo yankanguye irampana, irancyaha nk’uko ijambo ryayo ribivuga( Ibyahishuwe:3,19) ko ihana abo ikunda. Yantegetse guhindura imitekerereze n’imyumvire yanjye, ngahindukira nkayikorera. Numvise noroheje cyane mu mutima kandi nuzuye imbaraga, nabonaga icyumba cyuzuyemo umucyo.
Kuva icyo gihe, ibintu byinshi mu buzima bwanjye byatangiye guhinduka. Kuri ubu mfite gutinya Imana cyane muri njye. Sinkiri imbata ya Satani, ntabwo ngitwazwa igitugu n’ibyaha. Kwiheba byararangiye kuko nzi uwo ndiwe muri Kristo Yesu. Mpora nibwira iby’ijambo ry’Imana kandi yanyoboye inzira y’uburyo bwinshi bwo gusenga. Nahawe gusobanukirwa nyuma yo gusobanurwa n’Ijambo ryayo.
Nasanze kwiyiriza ubusa atari umutwaro kuri njye kuko Iman yabivuze neza mu ijambo ryayo ko umuntu adashobora gutungwa n’umutsima gusa, ahubwo ni ijambo ryose riva mu kanwa k’Imana" (Matayo:4,4)
Mu gusoza ubuhamya bwe, Glenis aragira abantu inama agira ati:" Mushake ubwami bw’Imana no gukiranuka, ibindi byose muzabyongererwa. (Matayo:6,33),kuberako Imana ari iyera izabisohoza". Ikindi arasenga ngo ubuhamya bwe bugire aho bukura n’aho bushyitsa ababaukurikira.
Source: www.christianfaith.com
[email protected]


text:
urukundo
Dore impamvu zishobora gutuma umukunzi wawe akuzinukwa agahagarika kukuvugisha.
Ubusanzwe ubushuti butangira abantu bamenyana bagatangira kujya baganira. Ntibwire batabajijanye amakuru, mu gitondo bakabazanya uko umwe yaraye, rimwe na rimwe bakohererezanya amafoto bagaragaza aho bari n’ibyo barimo. Gusa rimwe na rimwe ibi bishobora guhagarara umwe akazinukwa undi ndetse ntibongere kuvugana.
Niba umukunzi wawe mwavuganaga hanyuma akagira atya agahagarika kukuvugisha bitunguranye, hari imwe cyangwa nyinshi muri izi mpamvu tugiye kuvuga yabimuteye.
1. Yahinduye uburyo bwo kuganira.
Bijya bibaho ko umukunzi wawe mushobora kuba mwakundaga guhurira ku mbuga nkoranyambaga, mukandikirana sinakubwira. Ariko akagera aho akumva we ntibikimushishikaje, ntiyongere kujya akwandikira. Aha rero ni uruhare rwawe niba ushaka gutsura umubano, ko wagerageza ubundi buryo nko kumuhamagara, kubonana amaso ku maso, ukareba ko byo byakora.
2. Ni wowe nyirabayazana.
Suzuma niba ari wowe gusa atakivugisha cyangwa se niba ari rusange. Niba ari abantu bose bavuga ko atakibavugisha, ubwo utuze. Ariko niba ari wowe gusa atakivugisha nka mbere, suzuma urebe niba utari nyirabayazana wo guceceka kwe, ubikosore hakiri kare.
3. Mufitanye ibibazo.
Ahari waramuhemukiye, mu buryo bumwe cyangwa ubundi, we yumva icyiza ari uko yakicecekera. Bishobora no kuba byarabaye kera akagerageza kubyirengagiza ariko nyuma bikanga bikamugumamo agahitamo kuva ku bintu. Suzuma urebe niba ntaho byaba bihurira, kuko abantu twese si ko dusakuza iyo tubabaye bamwe bahitamo kwicecekera. Mwandikire umubaze, igisubizo azaguha uzakore ibijyanye na cyo.
4.Ari mu bibazo cyangwa gahunda zimuhuza cyane.
Ashobora kuba ari akazi kenshi kamuhugije, ashobora kuba ari mu bibazo runaka cyangwa ingorane ashaka gukemura ariko ntashaka ko ubyinjiramo cyangwa ko na we bigutesha umutwe ahubwo ashaka kubyimenyera. Niba ari ko bimeze, mwoherereze ubutumwa bugufi bwo kumukomeza, kumwereka ko muri kumwe kandi ko aho bizarangirira uzaba ugihari ku bwe.
5. Yasanze mutashobokana.
Afite wenda uburyo yakwifuzagamo ariko si bwo yakubonyemo. Akenshi ashobora kuba yari akwitezemo umuhoza amarira ariko abona ntubishoboye cyangwa se na we yasanze urukundo ukeneye atabashije kuruguha ahitamo kwituriza.
Uretse ko binashoboka ko yaba yarasanze wenda imico yawe atayihanganira, muri rusange yasanze ibyanyu bitazaramba agenda atavuze. Aha uzabibwirwa nuko niyo umuvugishije aceceka, wamucokoza ukabona ntashaka kuvuga menshi, burya biba bitakimurimo
Dore abahanzi bahishaga abakunzi babo kera kuri ubu bakaba baremeye icyaha bakabashyira ku karubanda (AMAFOTO)
Ubukwe: The Ben agiye gushyira mu rugo Miss Pamella bibanire nk’umugabo n’umugore
Miss Keza Joannah yakoresheje amagambo yuzuye urukundo rwinshi maze yunamira Papa we umaze imyaka ibiri yitabye Imana
Umuhanzi Igor Mabano yavuze umuhanzi akunda kurusha abandi mu Rwanda
Amafoto Shaddy Boo ashyize hanze kuri Twitter noneho arabaga ntakinya .
Fiancé wa Clarisse Karasira yifotoreje ku ndege ya US AIR FORCE bituma uyu mukobwa abiratira abandi karahava.
Ibintu 5 bidasanzwe wamenya kuri Tanasha wabyaranye na Diamond Platnumz
Umunyamakuru wa RBA yahawe igisubizo gisekeje n’umufana we ubwo yasabaga imvura
Zinedine Zidane yavuze ku myitwarire itari myiza ya Eden Hazard ushinjwa kutigirira icyizere.
IBYAHISHUWE: Aisha wa Davis D yashyize ukuri kose hanze| Ibyo yavuze byose yari yishyuwe amafaranga (VIDEO)
Umunyamakuru ukunzwe cyane kuri RBA yahishuye ko yahuriye n’umukunzi we bwa mbere mu Missa anavuga itariki y’ubukwe bwabo
Umugabo yafashe umugore we asambana n’undi mugabo maze abifotoreza selfie bagaragaza ubwambure bwabo.
Irengero ry’inyinya ya Meddy ryamenyekanye
Umusore yagiye mu marushanwa yo gutera akabariro arangije round ya 6 arapfa.
Amwe mu mayeri umukobwa w’Umunyafurika yakoresha akigarurira umutima w’umuzungu ushaka kumutereta.
Muyoboke Alex yemereye Platini ko azamurambagiriza Miss Umutesi Denise ndetse akanamumusabira
ShaddyBoo yerekanye umusore bikekwa ko ariwe mukunzi we (VIDEO)
Fiancé wa Clarisse Karasira yifotoreje ku ndege ya US AIR FORCE bituma uyu mukobwa abiratira abandi karahava.
Mukobwa mwiza, nyamuneka itondere ibi bintu kuko bishobora gutuma umusore akwanga ugasigara uririra mu myotsi!
Ibimenyetso byakwereka ko umusore mukundana yamaze kukuzinukwa ariko ntabikubwire|Ubishoboye wahita umukatira nawe.
Inkuru zikunzwe
-
Imyidagaduro5 hours ago
Fiancé wa Clarisse Karasira yifotoreje ku ndege ya US AIR FORCE bituma uyu mukobwa abiratira abandi karahava.
-
inyigisho14 hours ago
Ibimenyetso byakwereka ko umusore mukundana yamaze kukuzinukwa ariko ntabikubwire|Ubishoboye wahita umukatira nawe.
-
Imyidagaduro7 hours ago
Umunyamakuru wa RBA yahawe igisubizo gisekeje n’umufana we ubwo yasabaga imvura
-
Imyidagaduro3 hours ago
Amafoto Shaddy Boo ashyize hanze kuri Twitter noneho arabaga ntakinya .
-
Imyidagaduro12 hours ago
IBYAHISHUWE: Aisha wa Davis D yashyize ukuri kose hanze| Ibyo yavuze byose yari yishyuwe amafaranga (VIDEO)
-
Izindi nkuru13 hours ago
Umukobwa yishe nyina amuroze kugirango azajye aryamana na Se umubyara.
-
Inkuru rusange12 hours ago
Umukobwa muto cyane akomeje kwibasirwa bikomeye kubera urukundo rudasanzwe akunda umusaza (AMAFOTO)
-
Inkuru rusange6 hours ago
Ibintu 5 bidasanzwe wamenya kuri Tanasha wabyaranye na Diamond Platnumz


text:
Nyanza: Imihigo ni bumwe mu buryo buri kwihutisha iterambere ry’abaturage
Ubwo tariki 29/01/2013 itsinda rihuriwemo n’abakozi batandukanye b’akarere ka Nyanza birizaga umunsi wose basura umurenge wa Nyagisozi ukaba ari umwe mu mirenge y’icyaro muri ako karere byagaragaye ko imihigo hari icyo imariye abaturage mu rwego rwo kwihutisha iterambere ryabo ndetse no kubageza ku mibereho myiza nk’uko bo ubwabo ahenshi babyitangiyemo ubuhamya.
Buri bakozi batatu bagiye bahitamo  akagali basura bakareba aho abaturage bageze batera imbere ndetse bakagirana ibiganiro nabo hasuzumwa gahunda ihamye ubuyobozi bw’inzego z’ibanze muri ako kagali bwakoze kugira ngo abaturage batere imbere binyuze mu mihigo yasinwe mu mwaka 2012-2013 n’abayobozi babo babegereye.
Â
Ibyitaweho muri icyo gikorwa ni ugusuzuma ibijyanye n’ubukungu, imibereho myiza y’abaturage ndetse n’imiyoborere myiza. Muri buri rwego hagiye hasurwa ibikorwa bitandukanye birimo nk’ubuhinzi n’ubworozi, ibikorwa remezo n’imiturire.
Mu byagaragariye abari bagize ayo matsinda yakoze igikorwa cyo gusuzuma aho imihigo igeze ishyirwa mu bikorwa ndetse bigashimangirwa n’abaturage ni uko imihigo ari bumwe mu buryo buri kwihutisha iterambere ry’abatuyemu cyaro.
Hirya no hino mu tugari tugize umurenge wa Nyagisozi imirima yari ihinzwe kandi mu buryo bwa kijyambere ndetse na buri rugo rufite amatungo maremare cyangwa magufi yifashishwa mu kubona ifumbire ikoreshwa mu buhinzi  bw’ibihingwa bitandukanye.
Uburyo bw’imiturire nabwo bwarahindutse nk’uko abari muri iryo tsinda babibonye aho bamwe mu baturage bavuye tubande tw’imisozi bagatuzwa mu midugudu aho ibikorwa remezo bibegerezwa mu buryo bworoshye kuko baba bibumbiye hamwe.
Mu byashimwe ku bigo by’amashulli abanza ni uko abana bose bageze igihe cyo kujya kwiga bajyayo bikaba byaragabanyije ubuzererezi. Kambayire Appoline umuyobozi wungirije ushinzwe imibereho myiza y’abaturage mu karere ka Nyanza ni umwe mu bari muri iryo tsinda ndetse akaba ari nawe wari urikuriye.
Mu kiganiro yatanze myuma y’uko igikorwa cy’isuzuma cyari kimaze gukorwa yishimiye ko muri rusange abaturage bafite intambwe bateye ndetse n’iyo bamaze kugeraho mu iterambere byose bakaba babikesha ishyirwa mu bikorwa ry’imihigo buri muyobozi mu nzego yiyemeje kugeraho bikubiye mu masezerano y’ibyo yiyemeza gukora imbere y’undi umukuriye mu kazi.
Abayobozi mu nzego z’ibanze batihutisha imihigo nk’uko babyiyemeje bo basabwe kugira ibyo bakosora kugira ngo abo bayoboye nabo barusheho kwihutishwa mu iterambere kuko hari aho wasangaga bamwe bari imbere mu iterambere abandi bakiri inyuma kandi hose harahizwe imihigo imwe.
Ahatunzwe agatoki kurusha ahandi ni mu bijyanye n’isuku mu bigo by’amashuli abanza aho ahenshi basanze iri ku rwego rukiri hasi.
Rutabagisha Herman umuyobozi w’umurenge wa Nyagisozi ukaba wakorewe icyo gikorwa cyo kureba aho imihigo igeze ishyirwa mu bikorwa yijeje abayobozi batandukanye bari baturutse ku rwego rw’akarere ka Nyanza ko ibyo bashimwe bazabikomeza ndetse n’ibyo basabwe gushyiramo ingufu bakaba biteguye kubikora mu gihe ya vuba.
Igikorwa cyo gusuzuma uruhare rw’imihigo mu iterambere ry’abaturage mu karere ka Nyanza cyaherewe mu murenge wa Nyagisozi ariko kizakomereza no mu yindi mirenge 9 isigaye nk’uko Kayijuka John umunyamabanga Nshingwabikorwa w’akarere ka Nyanza abivuga.


text:
Jack Ma, cyangwa Ma Yun yavutse ku ya 10 Nzeri 1964 i Hangzhou, Zhejiang, mu Bushinwa. Yatangiye kwiga iIcyongereza akiri muto aganira n’abavuga Icyongereza muri Hangzhou International Hotel.
Ni umucuruzi ukomeye mu Bushinwa, umushoramari akaba n’umugiraneza. Niwe washinze kandi wahoze ari umuyobozi mukuru wa Alibaba Group, ihuriro ry’ikoranabuhanga mpuzamahanga. Ma ashyigikiye cyane ubukungu bwuguruye kandi bushingiye ku isoko.
Ma ni Ambasaderi ku isi mu bucuruzi bw’Ubushinwa kandi akunze gushyirwa ku rutonde rw’umwe mu bantu bakomeye ku isi, aho ikinyamakuru Forbes cyamushyize ku mwanya wa 21 ku rutonde rw’abantu bakomeye ku isi. Ameze kandi nk’ikitegererezo ku muntu wifuza gutagira business.
Muri 2017, Ma yashyizwe ku mwanya wa kabiri ku rutonde ngarukamwaka rw ‘Abayobozi 50 bakomeye ku isi” na Fortune.
Kugeza muri Nyakanga 2020, umutungo ufite agaciro ka miliyari 48.2 z’amadolari, Ma ni we muntu wa kabiri mu baherwe mu Bushinwa (nyuma ya Ma Huateng), ndetse akaba n’umwe mu bantu bakize ku isi, uri ku mwanya wa 20 nk’uko Forbes ibitangaza. Muri 2019, Forbes yashyize Ma ku rutonde rw “Intwari zo muri Aziya zo muri 2019” kubera ibikorwa bye byo gushyigikira imiryango itishoboye mu Bushinwa, Afurika, Ositaraliya, n’Uburasirazuba bwo hagati.
Twifashishije ikinyamakuru beebom.com, celebzmagazine yaguteguriye ibintu 10 ushora kuba utazi kuri uyu muherwe w’Umushinwa :
Jack yatangiye yigisha icyongereza.
Jack Ma yari umwarimu w’Icyongereza w’umwuga kandi yari azi bike kuri mudasobwa. Avuga ko atarazi byinshi kuri mudasobwa nko kohereza no kwakira imeri.
Umushahara we wambere yari 12-15 USD buri kwezi.
Muri kaminuza yigishaga icyongereza, niwe mwarimu wenyine wahawe abanyeshuri 500. Umushahara we wari amafaranga 100 kugeza 120 Renminbi, ni hafi $ 12 kugeza 15 $ buri kwezi. Mbere yo gukomeza, yigishijeyo imyaka 5.
Yakundaga kuyobora ba mukerarugendo ku buntu imyaka 8 ni muri ubwo buryo yize kuvuga Icyongereza neza.
Igihe Jack yari afite imyaka 12, yifuzaga cyane kwiga icyongereza. Yayoboragaga ba mukerarugendo baturutse mu mahanga ku buntu kandi yajyendaga yiga icyongereza uko yaganiraga nabo. Byakomeje gutya imyaka 8.
Yafungiwe mu nzu n’umucuruzi w’Umunyamerika iminsi 2 mu 1995.
Mu 1995, Jack yagiye muri Amerika gufasha kimwe mu kigo cy’Abashinwa kugarura amafaranga yabo ku mucuruzi w’umunyamerika , Jack yatunguwe cyane agezeho Aho gusubiza amafaranga, umucuruzi yamuteye ubwoba amwereka imbunda amufunga mu nzu ye iminsi ibiri.
Jack yavuye muri iki kibazo amusezeranya ko azatangiza sosiyete ya interineti mu Bushinwa ku bufatanye na we. Nubwo, yari azi bike cyane kuri interineti muri kiriya gihe.
Yateye intambwe ya mbere yerekeza kuri interineti yubaka imbuga za Sosiyete y’Ubushinwa.
Nyuma yibyabaye byavuzwe haruguru Jack yateye intambwe ya mbere ku isi ya interineti maze atangira kubaka imbuga za sosiyete zo mu Bushinwa.
Mu kiganiro yagize ati: ‘umunsi twahuriye ku rubuga, natumiye inshuti n’abantu ba TV mu nzu yanjye, kandi itinda cyane, twategereje amasaha atatu n’igice tubona igice cyurupapuro…. Twanywaga, tureba TV kandi dukina amakarita, dutegereje. Ariko narishimye cyane. Nerekanye (ku bashyitsi bo mu rugo rwanjye ko) Internet ibaho.
Yakusanyije inkunga ya mbere ya Alibaba mu masaha 2. Yari $ 60.000.
Mu 1999, nakusanyije abantu 18 mu nzu yanjye maze mvugana n’abo amasaha abiri kubyerekeye iyerekwa ryanjye. Umuntu wese yashyize amafaranga ye ku meza, kandi ibyo byaduhaye $ 60.000 yo gutangira Alibaba.
Nyuma y’amezi 6 bakusanyije icyiciro cya kabiri cy’inkunga yatanzwe na Goldman Sachs.
Dore impamvu Jack yahisemo izina ‘Alibaba’.
Jack yahoraga asobanura neza ko yashakaga ko sosiyete ye igera ku rwego rw ‘isi n’iyo mpamvu yashakaga izina ry’isi. Alibaba biroroshye kurivuga.
Jack Ma ni rwiyemezamirimo wa mbere w’Ubushinwa wagaragaye ku gifuniko cy’ikinyamakuru Forbes.
Ikiganiro gishimishije hagati ya Jack Ma n’umugore we Zhang Ying.
Zhang yari umwe mu banyamuryango bashinze Alibaba kandi iki kiganiro cyabaye nyuma yimyaka ibiri isosiyete itangijwe.
Zhang yabajije umugabo we amafaranga sosiyete yinjije, Ma maze azamura urutoki rumwe. “Miliyoni icumi z’amadorari (miliyoni 1.6 US $)?” Zhang yarabajije, Ma ati oya. “Miliyoni ijana (miliyoni 16 US $)?” abaza, Ma na we yongera kuvuga. Ma yabwiye Zhang ati: “Miliyoni imwe (US $ 160.000)”, kugeza igihe yongeyeho ati: “umunsi.”
Mu kiganiro yavuze impamvu yamuteye gutsinda. Ndizera ko ushaka kumenya ibi.
Hariho impamvu eshatu zatumye turokoka. Nta faranga twari dufite, nta tekinoroji twari dufite, kandi nta gahunda twari dufite. Buri dorari twari koreshaga neza .
JADO Udahemuka
Bana natwe tugususurutse umenye


text:
Uyu munsi Mutagatifu Tereza yinjiye i Calcutta aho yakoreye ibidasanzwe byahinduye Isi
Calcutta (soma Kalikuta), umujyi wo mu Buhinde uzwi uyu munsi ushobora kuba utari kumenyekana, iyo hatajyanwayo akana k’agakobwa kaje kuhakorera amateka yamamaye ku Isi, yo kwita ku bababaye kurusha abandi, mu mwambaro uciye bugufi, uyu munsi tariki 6 Mutarama 1929 nibwo uyu wari umwangavu yageze i Calcutta.
Uko kumenyekana kwakomotse kuri Anjezë Gonxhe Bojaxhiu waje kwitwa Tereza w’i Calcutta (mu Buhinde) cyangwa Mama Tereza, wavutse mu mwaka w’1910 mu muryango w’abanya-Albanie muri Macédoine, agace kari mu maboko y’ubwami bwa Ottoman. Izina ‘Mama’ rikomoka kuri Madre yahamagarwaga n’ababembe, imfubyi n’abandi yabaga yitayeho, bo babona ko Isi yabaharurutswe, babonaga uko ashyashyana abitaho, mu rwego rwo kumushimira ko yaruse Isi yabatereranye, bati ’Madre,’[Mama].
Tereza yaje kujya mu Buhinde afite imyaka 18 agiye kwiha Imana mu muryango w’ababikira b’umubyeyi w’i Lorette (Congregation des soeurs de notre Dame de Lorette), ahita yoherezwa kuba mu kigo cy’i Karikuta(Calcutta) mu Buhinde, aho yabaye umurezi mu ishuri ry’abakobwa ryagengwaga n’umuryango wabo. Uwo murimo watumye abona ubukene bukabije bw’abatuye Karikuta, abana bashonje bikabije, ibihumbi by’abantu batagira aho bikinga. yaje guhabwa ubwenegihugu bw’u Buhinde butuma benshi bamwita Umuhinde.
Rimwe ari muri gariyamoshi mu nzira ajya mu mwiherero i Darjeeling, Tereza yumvise ijwi rya Yezu umusaba gushinga umuryango wita ku bakene. Hari mu 1946 afite imyaka 36 y’amavuko. Icyo gihe yabonye uburyo Abahinde bari mu mihanda y’i Calcutta bari bakennye, abandi bafite uburwayi barabuze ubitaho, afata umwanzuro wo gushinga uwo muryango wo kwita ku babaye gutyo, yise ‘Abamisiyoneri-kazi n’Urukundo abandi bita umuryango w’Intumwa z’Urukundo mu 1950. Umuryango w’abamisiyoneri kazi b’urukundo yawutangijemo bamwe mu bakobwa yari yarigishije. Umuryango wemewe na Roma kuya 17/12/1950.
Mu 1948 yabonye uruhushya rwo guhindura ava mu muryango w’ababikira b’umubyeyi w’i Lorette, atangira kubaho akurikije umuhamagaro we mushya yise ‘Abamisiyoneri-kazi n’Urukundo. Nyamara nta nkunga n’imwe yari afite kugirango atangire uwo murimo wo kwita ku bakene , habe yewe n’inshuti yo kumushyigikira. Yari yiringiye Imana yonyine. Buri munsi umurimo we yawutangizaga kujya gushengerera Ukarisitiya ntagatifu mu museke wa kare.
Nyuma y’imyaka ibiri atangira kwambara umwambaro w’umweru n’ubururu witwa ‘Sari’ wambarwaga n’abakene nyakujya mu Buhinde, ndetse wambarwa n’ababikira yashinze hirya no hino ku Isi, mu rwego rwo kwicisha bugufi.
Tariki ya 25 Gicurasi 1931 afata izina rya Mary-Teresa ahereye ku izina rya Mutagatifu Tereza w’Umwana Yezu cyangwa Tereza w’i Lisieux[mu Bufaransa] yiyambazaga bari imfubyi kimwe wari mu muryango w’Ababikira b’aba Karumerita.
Mu butumwa bwe yabaye muri Ireland nk’umumisiyoneri no mu Buhinde. Ababikira yashinze bagiye bakwizwa ku Isi aho bajyaga mu bikorwa by’urukundo, ku buryo ubu abasaga 3 500 bari mu bigo byita ku bababaye bisaga 610 biri mu bihugu 123 ku migabane itanu y’Isi.
Mu 1979 hagendewe ku bikorwa bitandukanye by’ubugiraneza yakoze yahawe igihembo cyitiriwe Nobel. Agihabwa yamaganiye kure abavanamo inda, agira ati “ Umwicanyi ukomeye w’amahoro uyu munsi ni icyaha cyo kuvanamo inda, umumalayika uba utegereje kuvuka.
Tereza wakunze Callicuta aho yabayem akahakorera ibikorwa bidasanzwe byatumye amenyekana nk’umukene w’umugiraneza witaye ku bandi niho yaje gupfira mu bitaro byaho mu 1997, tariki ya 5 Nzeri yishwe n’igifu. Tereza yashyizwe mu rwego rw’abahire na Papa Jean-Paul II, i Roma tariki ya 19 Ukwakira 2003, ndetse agirwa umutagatifu ku wa 4 Nzeri 2016. Bizwi ko ubutagatifu ni urwego rubanzirizwa n’ubuhire, zishyirwamo uwo kiliziya yasanze yarabaye ntamakemwa akiri ku Isi.
‘Mfite inyota’ ijambo ryaranze ubuzima bwe
Ijambo «mfite inyota» Yezu yavugiye ku musaraba ni ryo ryamuhoraga ku mutima, maze agahagurukana ibakwe n’urukundo akirukanka imihanda yose y’i Karikuta n’ahandi ku isi ashakira Yezu mu mbabare n’indushyi, imfubyi, impinja zajugunywe, abana batawe kubera ubusembwa bwo ku mubiri cyangwa ubumuga bwo mu mutwe, abarara banyagirwa hanze,impumyi, ababembe. Mu gitondo abapolisi nabo bamuzaniraga abo batoraguye mu muhanda, abatagishoboye kubera umutwe, abari gusamba bose Tereza akabakirana urukundo n’urugwiro, akabomora. Yifuzaga ko abo bose babona ikimenyetso cy’urukundo rw’Imana bataranogoka.
Tereza mu maso y’ibihangange
Tereza yazengurutse Isi akangurira abayobozi b’ibihugu kurwanya ubukene, ku buryo Javier Perez wahoze ari Umunyamabanga mukuru wa Loni yise Tereza, Umugore w’Umunyambaraga ku Isi[ femme la plus puissante du monde].
Yahuye na Papa Francis mbere y’uko aba Papa mu 1994, mu rwenya yateye, avuga ko yumvise anyuzwe cyane, ariko ko yari kugira ubwoba budasanzwe iyo Tereza aba amukuriye mu muryango w’Abihayimana, kubera uko yafatwagwa ku Isi.
Tereza akimara kwitaba Imana yashyinguwe mu cyubahiro gikomeye mu mihango yateguwe na leta, ashyingurwa ahantu n’ubu hasurwa n’ibihumbi by’abantu.
Tereza n’u Rwanda
Tereza yageze mu Rwanda mu 1983, yasuye impunzi z’Abanyarwanda zari zarirukanywe muri Uganda, akora ibikorwa byo kuzitaho, kuzubakira aho kuba afatanyije n’ababikira yashinze b’Aba Calcutta bazitagaho.
Padiri Lucchetta Giuseppe, wari mu bapadiri bera wamwakiriye icyo gihe yavuze ko yamubonye nk’umugore wakoranaga umuhate, agakora buri kazi kose, karimo kuyora ibitaka abishyira mu mufuka no kubaka ubwiherero icyo gihe.
Amwe mu magambo Lucchetta yibuka Mama Teresa yavugiye mu Rwanda, harimo aho yabonye intego ya Musenyeri Joseph Ruzindana, igira iti ‘Sitio’[Mfite inyota] nawe akavuga ko afite inyota yo gukiza abantu benshi ku Isi.
U Rwanda rwashyingiye Tereza, abagome barabivugana
Ku Kivumu muri Diyoseze ya Kabgayi, abahageze tariki 13 Werurwe 2016 baribuka amarira n’agahinda byaranze abari bahari mu gitambo cya Misa yo gusezera ku babikira batatu barimo umwe uhavuka witwaga Marguerite Mukashema bapfiriye muri Yemen baguye mu gitero bagabweho n’abahezanguni bo mu mutwe wa Islamic State, tariki ya 4 Werurwe 2016 , bagahitana abantu 16 biciwe aho bakoreraga ubutumwa.
Abo babikira (Reginette Uwingabire w’i Janja na Marguerite Mukashema wo ku Kivumu)bari mu bikorwa by’ubugiraneza mu muryango w’Intumwa z’Urukundo washinzwe na Mama Tereza.
Umushumba wa diyoseze ya Kabgayi, Musenyeri Mbonyintege Smaragde, wayoboye igitambo cya Misa yavuze ko abo babikira bishwe bahowe Imana kuko baguye mu butumwa bwiza.
Ati “ Kuba Abamaritiri si ubugome bw’Imana ahubwo ni ubuntu bwayo imbere y’ubugome bw’abantu.”
Mutagatifu Tereza w’i Karikuta wizihizwa tariki ya 5 Nzeri buri mwaka.
Amafoto yibutsa Misa yamusomewe mu Rwanda ubwo yabaga umutagatifu
599 total views, 2 views today


text:
Mu muhango wo kumurikira abavuga rikumvikana, igikombe Akarere ka Nyaruguru katwaye gahigitse utundi Turere mu mihigo y'umwaka wa 2019-2020, igihembo bahawe na Nyakubahwa Perezida wa Repubulika, Umuyobozi w'Akarere ka Nyaruguru yabwiye abari bateraniye aho ko umwanya bariho ari wo bakwiye, kuko unajyanye n'izina ryabo ari ryo "INDASHYIKIRWA" ababwira ko nta we ugomba kwemera kwitwa iryo zina kandi ari mu myanya ya nyuma. Ni mu muhango wabaye kuri uyu wa 06 Ugushyingo 2020, ubera muri aka Karere.
Muri uyu muhango kandi Meya Habitegeko yatangiye ashimira abaturage nk'abari ku isonga ryo kwesa imihigo, asaba buri wese mu kazi ke no mu nshingano ze gukorana umurava, kandi icyo umuntu ashinzwe cyangwa asabwa gukora akagikora ku rwego rwiza kandi rwo hejuru, agira ati: " Dushatse twakwishimira kwitwa impuguke mu mihigo, gusa twateguye umunsi nk'uyu kugira ngo dushyire iherezo ku byishimo by'igikombe ahubwo dusubire mu kazi." abasaba ko niba barashoboye kwesa imihigo mu bihe bibi bigoye, badakwiye gusubira inyuma mu bihe byiza.
Abanyamabanga Nshingwabikorwa b'Imirenge yitwaye neza muri iyi mihigo, nabo bashimiwe uruhare bagize mu kwesa imihigo, banasinyana n'Umuyobozi w'Akarere imihigo ya 2020/2021, biyemeza kuzayihigura kandi bigakorwa hakiri kare cyane kugira ngo bigire no mu zindi gahunda, meya Habitegeko yabasabye guhora bita ku bizamura ubuzima n'imibereho y'abaturage nk'uko byasabwe na Nyakubahwa Perezida wa Repubulika.
Akarere ka Nyaruguru kandi kamuritse n'ibindi bikombe kabonye nk'icya Mutima w'urugo aho Akarere kesheje imihigo ya mutima w'Urugo, ndetse n'andi mashimwe atandukanye, hanerekanywe kandi Umunyamabanga Nshingwabikorwa w'Akagali ka Muhambara, aho aka Kagari kabaye aka mbere mu kuzuza ubwisungane mu kwivuza muri uyu mwaka ndetse kakaba kageze kuri 50% mu bwisungane mu kwivuza mu mwaka utaha wa 2021/2022.
Ibi birori byo kwishimira iki gikombe byarangiye Abaturage n'abayobozi biyemeza guhora ku isonga mu mvugo igira iti, "Nkore kare, ngereyo ntavunitse".


text:
INGINGO Y’IBANZE | NI HE WAVANA IHUMURE?
Imana iduhumuriza ite?
Intumwa Pawulo yavuze ko Yehova * ari “Imana nyir’ihumure ryose, iduhumuriza mu makuba yacu yose” (2 Abakorinto 1:3, 4). Ni yo mpamvu Bibiliya itwizeza ko nta wagira ikibazo kirenze ubushobozi bwa Data wo mu ijuru, ku buryo yananirwa kumuhumuriza.
Birumvikana ko niba twifuza ihumure riva ku Mana twagombye kugira icyo dukora. None se umuganga yakuvura utamubwiye ko ushaka kwivuza? Umuhanuzi Amosi yaravuze ati “ese abantu babiri bajyana batasezeranye ngo bagire aho bahurira” (Amosi 3:3)? Ni yo mpamvu Bibiliya igira iti “mwegere Imana na yo izabegera.”—Yakobo 4:8.
None se twakwemezwa n’iki ko Imana izatwegera? Impamvu ya mbere, ni uko itubwira ko yifuza kudufasha (Reba ingingo iri kumwe n’iyi.) Indi mpamvu ni uko dufite ibimenyetso bifatika bigaragaza ko hari abantu Imana yahumurije, baba aba kera n’abo muri iki gihe.
Muri iki gihe, hari abantu benshi bagira ibyago bagashakira ihumure ku Mana, nk’uko Umwami Dawidi yabigenje. Yasenze Yehova agira ati “wumve ijwi ryo kwinginga kwanjye ningutabaza.” Ese Imana yaramushubije? Yego rwose. Yongeyeho ati “yaramfashije none umutima wanjye uranezerewe.”—Zaburi 28:2, 7.
YESU AHUMURIZA ABARIRA BOSE
Imana yahaye Yesu inshingano ikomeye yo guhumuriza abantu. Mu byo yamushinze harimo ‘gupfuka ibikomere by’abafite imitima imenetse,” no “guhumuriza ababoroga bose” (Yesaya 61:1, 2). Nk’uko byari byarahanuwe, Yesu yitaga mu buryo bwihariye ku “bagoka n’abaremerewe.”—Matayo 11:28-30.
Yahumurije abantu, abagira inama zirangwa n’ubwenge ntawe ahutaza, ndetse rimwe na rimwe, akabakiza indwara. Hari igihe umubembe yabwiye Yesu ati “ubishatse ushobora kunkiza.” Yesu yamugiriye impuhwe, maze aramubwira ati “ndabishaka. Kira” (Mariko 1:40, 41). Nuko ibibembe birakira.
Umwana w’Imana ntakiri ku isi ngo aduhumurize atyo. Icyakora, Yehova “Imana nyir’ihumure ryose,” akomeje kugoboka abantu bose bakeneye ihumure (2 Abakorinto 1:3). Reka turebe ibintu bine Imana ikoresha iduhumuriza.
Bibiliya. “Ibintu byose byanditswe kera byandikiwe kutwigisha, kugira ngo tugire ibyiringiro binyuze mu kwihangana kwacu no ku ihumure rituruka mu Byanditswe.”—Abaroma 15:4.
Umwuka wera. Nyuma gato y’urupfu rwa Yesu, itorero rya gikristo ryose ryinjiye mu bihe by’amahoro. Kubera iki? Ni uko “ryagendaga ritinya Yehova kandi rikagendera mu ihumure ry’umwuka wera” (Ibyakozwe 9:31). Umwuka wera, ari zo mbaraga z’Imana, ufite ubushobozi buhambaye. Imana ishobora kuwukoresha igahumuriza umuntu uwo ari we wese, uko ikibazo afite cyaba kiri kose.
Isengesho. Bibiliya igira iti ‘ntihakagire ikintu icyo ari cyo cyose kibahangayikisha. Ahubwo mujye mureka ibyo musaba bimenywe n’Imana, kandi amahoro y’Imana asumba cyane ibitekerezo byose, azarinda imitima yanyu n’ubushobozi bwanyu bwo kwiyumvisha ibintu.’—Abafilipi 4:6, 7.
Abakristo bagenzi bacu. Bashobora kutubera incuti nyakuri mu bihe by’amakuba. Intumwa Pawulo yavuze ko Abakristo bagenzi be ‘bamubereye ubufasha bumukomeza,’ mu bihe by’‘ubukene no mu mibabaro.’—Abakolosayi 4:11; 1 Abatesalonike 3:7.
Ariko ushobora kumva ko ibyo bidashoboka. Reka dusuzume ingero z’abantu bane twavuze tugitangira, babonye ihumure igihe bari bafite ibibazo bikomeye. Kimwe na bo, ushobora kwibonera ko Imana isohoza isezerano ryayo rigira riti “nk’uko umuntu akomeza guhumurizwa na nyina, ni ko nanjye nzakomeza kubahumuriza.”—Yesaya 66:13.
^ par. 3 Bibiliya ivuga ko izina ry’Imana ari Yehova.


text:
Minisitiri w’Ubucuruzi n’Inganda, Hakuziyaremye Soraya, akaba imboni y’Akarere ka Rubavu yabitangarije Kigali Today nyuma yo gusura ibyumba by’amashuri birimo kubakwa.
Ibyumba bisaga 1,036 birimo ibigo bishya 26, biri kubakwa mu mirenge itandukanye mu Karere ka Rubavu, kugira ngo bizakemure ubucucike n’ingendo ndende byari bisanzwe mu Karere ka Rubavu.
Umuyobozi w’Akarere ka Rubavu, Habyarimana Gilbert, avuga ko bashyize imbaraga mu kongera umubare w’ibyumba no gutanga uburezi buhamye mu gutegura iterambere ry’igihugu.
Yagize ati: "Ntabwo wakubaka Igihugu ngo ukihutishe mu iterambere rirambye bitanyuze mu gutanga uburezi bufite ireme. Twashyize imbaraga nyinshi mu burezi aho ubu turimo twubaka ibyumba bishya ku muvuduko udasanzwe hirya no hino mu mirenge kugira ngo abanyeshuri bazatangire bafite aho kwigira heza kandi hisanzuye."
Akomeza avuga ko hatekerejwe kugabanya ubucucike mu byumba by’amashuri, hanashyizwe imbaraga mu kugabanya ingendo ndende abana bakoraga bava cyangwa bajya ku ishuri aho ibyumba birimo kubakwa birimo amashuri mashya 26 yahanzwe.
Minisitiri w’Ubucuruzi wasuye ibikorwa byo kubaka amashuri mu Karere ka Rubavu avuga ko ukwezi k’Ukwakira kuzasiga ibyumba byuzuye.
Yagize ati “Twasuye ibyumba byubakwa kandi biraboneka ko harimo gukoresha umuvuduko kugira ngo amashuri azatangire byuzuye abana babone aho bigira, nubwo Inama y’Abaminisitiri ari yo igomba kugena itangira ry’amashuri ishingiye ku gucisha make kw’icyorezo cya COVID-19 hirindwa ko abana bajya ku mashuri bakacyandura, turizera ko ukwezi k’Ukwakira bizaba byuzuye kuko ubu bigeze kuri 60%.”
Mu ngengo y’imari ya 2020/2021 mu Karere ka Rubavu harimo kubakwa ibyumba by’amashuri 1036 n’ubwiherero 1612 bizuzura bitwaye Miliyari 13 z’Amafaranga y’u Rwanda, biziyongera ku byumba 122 n’ubwiherero 144 byubatswe mu mwaka ushize wa 2019/2020 bikazagabanya ubucucike mu byumba by’amashuri kugera ku banyeshuri 46 mu cyumba, mu gihe hari n’aho bigaga ari 80 mu cyumba.
Ku rwego rw’Igihugu, Ikigo cy’Igihugu gishinzwe Uburezi (REB) gitangaza ko ibyumba 2,704 birimo kubakwa mu gihugu bigeze ku kigero cya 89%, naho 8,300 biri ku kigero cya 39% mu gihe ibyumba 11,501 bigeze kuri 37%.


text:
Akenshi usanga abantu bajya impaka ku mugabo witwa Yobu bamwe bemeza ko yabayeho naho abandi bakabihakana bavuga ko ari imfashanyigisho, ariko ukuri guhari ni uko yabayeho nk’uko Bibiliya ibivuga. Wakwibaza ngo ni ikihe gihamya cy’uko yabayeho? Muri iyi nkuru turarebera hamwe uburyo bwemeza ko Yobu yabayeho.
Yobu yabayeho kandi yavukiye mu gihugu cya Usi (Hus cyangwa Uz). Abaroma bizihiza Umunsi Mukuru wa Mutagatifu Yobu kuwa 10 Gicurasi buri mwaka, naho Abagiriki bawizihiza kuwa 6 Gicurasi aho bibuka Yobu nk’umukiranutsi w’intangarugero ndetse waranzwe no kwihangana kudasanzwe.
Bibiliya ibivuga ho iki?
Amateka ya Yobu tuyasanga muri Bibiliya mu gitabo cya Yobu 1:1 Mu gihugu cya Usi hari umuntu witwaga Yobu, kandi uwo muntu yari umukiranutsi utunganye, wubaha Imana akirinda ibi. Si ibyo gusa ahubwo hari n’abandi banditsi bamwanditseho harimo Ezekiyeli na Yakobo.
Ezekiyeli 14:12-14-15 Maze ijambo ry’Uwiteka rinzaho riti: "Mwana w’umuntu, igihugu nikinkorera icyaha kigacumura, nanjye nkaramburaho ukuboko kwanjye ngakuraho urushingikirizo rw’umutsima , maze nkagiteza inzara nkagitsembamo abantu n’amatungo, n’aho cyaba kirimo abo bantu batatu, Nowa, Daniyeli na Yobu, gukiranuka kwabo kwakiza ubwabo bugingo gusa. Ni ko Umwami Uwiteka avuga".
Ezekiyeli 14:20 "N’aho Nowa na Daniyeli na Yobu baba bakirimo, ndirahiye ko batagira icyo barokora ari umuhungu cyangwa umukobwa, gukiranuka kwabo kwakiza ubwabo bugingo gusa". Ni ko uwiteka avuga.
Mubyukuri biragara ko Imana ubwayo yahamije ko Yobu ari umwe mu bakiranutsi bayo yemera. Bityo nta mpamvu yo gushidikanya ko Yobu atabayeho kuko yihanganiye ibikomeye byinshi kugeza ubwo Imana yamutangiye ubuhamya.
Mu rwandiko rwanditswe na Yakobo 5:10-11"Abahanuzi bahanuye mu izina ry’Umwami Imana mubakureho icyitegererezo cyo kurenganywa no kwihangana. Mwibuke ko abihanganye tubita abanyehirwe. Mwumvise ibyo kwihangana kwa Yobu, kandi muzi ibyo Umwami Imana yaherutse kumugirira kuko ifite imbabazi nyinshi n’impuhwe".
Hano, Intumwa Yakobo aributsa abantu urugero rwa Yobu, amugaragaza nk’umuntu w’amateka ufite imico myiza igomba kwiganwa na buri wese. Na none, Yobu yerekanwe nk’umuntu wabayeho by’ukuri atari ibihimbano.
Igitabo cya Yobu ubwacyo, hamwe n’ibindi bitabo bya Bibiliya, byerekana ko Yobu ari umuntu w’amateka. Nta mpamvu yo gutekereza ukundi. Byongeye kandi, urebye ko Kiliziya Gatolika impuguke zayo zahurije hamwe mu gutekereza ko Yobu ari umuntu nyawe kandi w’amateka ukwiye gushyirwa mu batagatifu, nta muntu n’umwe wakagombye guhakana ko Yobu yabayeho.
Ese yobu yakomokaga he?
Umurongo utangira mu gitabo cya Yobu ugaragaza ko Yobu yari atuye mu gihugu cya Uz hafi ya Edom kandi yari umuntu ukomeye kuruta abantu bose b’i burasirazuba (Yobu 1:3) byumvikane ko yari atuye i burasirazuba.
Dushingiye kuri ibi, dushobora kubona ko Yobu atari Umuyahudi cyangwa ngo akurikize idini y’Abayahudi. Ariko yizeye Imana imwe rukumbi nyakuri (YAHWE) bitewe no gusobanukirwa ubuntu bwayo.
Hanyuma, tuzi ko Itorero ritubaha Yobu nk’umuntu wihangana gusa, ahubwo rimwubaha nk’umuhanuzi. Ibi bisa n’aho bitangaje, kuba igitabo cya Yobu muri rusange kidafatwa nki’gitabo cy’ubuhanuzi.
Yobu yavuze amagambo menshi y’ubuhanuzi mu gitabo cye, ariko ay’ingenzi ni aho asobanura yemeza ko yizera umuzuko wa Yesu kandi akizera umuzuko wacu uzabaho. Ibi byose wabisoma mu gitabo cya Yobu 19:23-27.
Byongeye kandi Yobu yemeza ko yabonye Iman ati: "Ibyawe nari narabyumvishije amatwi, ariko noneho amaso yanjye arakureba".Yobu 42:5
Muri macye, kwihangana kwa Yobu ni ikimenyetso gifatika kandi kigereranya imibabaro Yesu w’umuziranenge yagombaga kwihanganira kugira ngo tubone agakiza.
source: http://newtheologicalmovement.blogspot.com/, desiring God.org
[email protected]


text:
UKWEZI KUMUGORE
Ukwezi k’umugore niki?
Ni impinduka iba ku mubiri w’umugore mu gihe kingana nukwezi cyagwa kirenga. Bavuga ko ari ukwezi kubera ko kwisubiramo, umugore ajya mu mihango buri kwezi. Ukwezi k’umugore ni igihe kiri hagati y’igihe ugiriye mu mihango n’igihe uzabona indi mihango.
Ukwezi k’umugore gutangira ryari?
Ukwezi k’umugore gutangira mugihe umukobwa u ri mu kigero cy’imyaka 8-12 y’amavuko atangiye kuba umwangavu nibwo atangira kujya mu mihango.Icyo gihe iyo yabonye imihango nibwo ukwezi kwe gutangira.
Ibice bigize ukwezi kumugore
Ukwezi kumugore kugizwe nibice bine bigaruka buri kwezi igihe hatabayeho gusama inda. Bitangira ku munsi wa mbere wagireyeho mu mihango, ibyo bice nibi bikurikira
- Igice cy’imihango: ni igihe umukobwa ajya mu mihanga cyagihe aba atangiye kubona ibinu bisa nkamaraso byamazi biva mu gitsina cye .Hari igihe umara iminsi iri hagati y’itatu n’irindwi ukiva ,icyo gihe bavuga ko umukobwa ari mu mihango
- Igice igi ritangira gukorwa mu myanya myibarukiro y’umugore aribyo bita follicular phase: kino gihe mu mubiri w’umukobwa haba hari gukorwa icyo bita follicules aribyo bivamo igi .Icyi gihe umukobwa akimaramo hagati y’iminsi itanu cyagwa irindwi.
- Igice cy’uburumbuke (Ovulation): iki ni igice k’ingenzi kigize ukwezi k’umugore kuko mu gihe ukwezi kwe kugeze muri iki gice,iyo akoze imibonano mpuzabitsina ashobora gusama inda kuko iki gihe akimaramo iminsi irindwi .Iyi minsi 7 dusangamo iminsi 4 mbere yuko intanga ngore irekurwa,umunsi yarekuriweho,n’iminsi 2 ya nyuma yo kurekurwa kw’intanga ngore.Intanga ngore irekurwa ku munsi wa cumi na kane w’ukwezi k’umugore buri gihe.
- Igice cyisubirana ry’ibice byakoze igi mu myanya myibarukiro y’umugore cyitwa (luteal phase)
Ibice byakoze igi mu ruko kwezi biba biri gusubirana kugirango byitegure kuzongera gutanga irindi gi rikuze mu kwezi gukurikiraho.
Ukwezi kumugore guhinduka n’ukudahinduka
Nkuko imibiri yacu atari imwe n’ibyo turya bya buri munsi bikaba atari bimwe tutibagiwe n’imisemburo yo mu mibiri yacu, niko n’ukwezi k’umugore kutagira iminsi imwe ku bakobwa bose. Hari abagira ukwezi guhinduka abandi bakagira ukwezi kudahinduka.
Ukwezi kudahinduka
Iyo bavuze ngo umukobwa agira ukwezi kudahinduka bishatse kuvuga ko abona imihango ye buri nyuma y’iminsi runaka ingana.
Ukwezi guhinduka
Umukobwa aba ajya mu mihango hashize iminsi mike cyagwa myinshi buri gihe ihinduka.Niba ukwezi gushize yaragize ukwezi kw’iminsi 21 ukundi kwezi iminsi igahinduka ikaba 29 ,icyo gihe uwo mukobwa aba afite ukwezi guhinduka
Ni gute babara ukwezi k’umugore?
Ukwezi guhinduka ubara mumezi atandatu (6) ukabara ukwezi kwagize iminsi myinshi ugakuramo 11 nukwezi kwagize iminsi mike ugakuramo 18, noneho umwanya usigaye hagati niwo w’uburumbuke.
Urugero:Ukwezi kwa 1 iminsi 28, Ukwezi kwa 2 iminsi 33, Ukwezi kwa 3 iminsi 35, Ukwezi kwa 4 iminsi 27, Ukwezi kwa 5 iminsi 31, Ukwezi kwa 6 iminsi 27.
35-11=24
27-18=9
Ubwo uyu muntu uburumbuke bwe ni kuva kumunsi wa 9 kugeza kumunsi wa 24.
Umuntu ufite ukwezi kudahinduka ufata iminsi igize ukwezi kwawe ugakuramo 14 hanyuma kumunsi ubonye ukaba ushobora kwongeraho cyangwa gukuraho 3, hagati aho ushobora gusama ukoze imibonano mpuzabitsina idakingiye.
Urgero:ukwezi gufite iminsi 30
30-14=16
16+3=19
16-3=13
Ubwo kuva ku munsi wa 13 kugeza kumunsi wa 19 ukoze imibonano mpuzabitsina idakingiye ushobora gusama.
Uko umukobwa yakikorera isuku ari mu mihango
Gukaraba umubiri wose igihe ugiye guhindura agatambaro kisuku (kotegisi)
Guhindura kotegisi nibura 3 ku munsi
Kutagira ipfunwe ukumva ko ari ibintu bisanzwe biba ku gitsina gore
Ese kujya mu mihango n’igisebo?
Oya ntago ari igisebo ahubwo umukobwa ugejeje imyaka 15 utari wayijyamo aba ari ikibazo, icyo gihe ajya kwa mungaga, kuko kujya mu mihango ni kimwe mu bimenyetso by’uko umukobwa ashobora kuba yasama akororoka kandi bigaragaza ko imisemburo y’umubiri we ikora neza.
Ibimenyetso ushobora kubona kumubiri wawe mbere y’uko ujya mu mihango cyagwa utangira iminsi yawe y’uburumbuke nibi bikurikira?
Ushobora kumva ubaba mu cyiziba cy’inda bindasazwe nibikubaho uzumve ko atari ikibazo ahubwo ari ineguza yuko ugiye kujya mu mihango Hari n’igihe ushobora kugira ubwo bubabare uri mu minsi yawe y’uburumbuke.
Ushobora no gutangira kuzana uduheri wadukoraho ukababara mu maso.Ibi nabyo biri mu bimetso by’uko imihango yegereje.
Akenshi abagore bakunze kuzana ibintu birenduka biva mu gitsina(vaginal dischange) iyo bari mu minsi yabo y’uburumbuke cyagwa mbere yuko bajya mu gihe burumbuke.
Ikindi gishoboka gikunze kugaragara n’ugutonekara amabere.Nacyo ni ikimeyetso cy’uko ugiye kujya mu mihango.
Inama
Babyeyi nibyiza ko mwaganiriza abana banyu b’abakobwa kubijyanye nuko bakitwara bari mu mihango n’impinduka bahura nazo kandi ko bagomba no kwirinda kuko iyo umwangavu yatangiye kujya mu mihango biba binashoboka ko yasama.
Bakobwa nshuti zanjye ni byiza ko mwakwigirira isuku igihe cyose, cyane cyane mu gihe muri mu mihango kandi ni byiza kumenya ukwezi kwawe kugirango imihango itazagutugura ukiyanduza bigatuma utangira kumva ufite ipfunwe mubandi.Kumenya ukwezi kwawe bigufasha kuba wakwirinda inda utateganije ariko icyiza nuko wakwifata kuko nibwo buryo bwiza kandi bwizewe 100% mu kukurinda kuba wasama inda utateguye no kuba wakwandura indwara zandurira mu mibonano mpuzabitsina.
Yanditswe na: Joyce Fina UWIDUHAYE
Umunyeshuri muri Kaminuza y’u Rwanda,ishami ry’ubuvuzi
Umunyamabanga mu muryango wa RVCP


text:
1
Byiza cyane teacher, Imana ikomeze ibahe imbaraga zo kuyobora urubyiruko.kdi ibogerere imigisha ubutaretsa.
muvandimwe twifatanyije nae muguhashya inda ziterwa bashiki bacu
Felicitation tuzagushyigikira nkurubyiruko
courage muvandimwe Imana izabigufashemo
Twishimiye itorwa rya Tuyisenge.Akomeze abe indashyikirwa yesa IMIHIGO
Twishimiye umuyibozi tunamusaba Gutegereza no kurebera igihugu cycu kure cg kwisura nziza kw'ISI
Ibibazo cyo muri Africa ahenshi usanga hari monopalitisme , n'andi mashyaka ajye akora kugirango abantu bose batere imbere , abatari mu ishyaka riri ku ubutegetsi be kwitwa abanzi, bose bahurize hamwe bubake Igihugu.
Felicitation Joseph Tuyisenge
1


text:
Nyarugenge: Hashize imyaka 5 abaturage bo mu midugudu 4 bahawe amapoto y’umuriro bategereje baraheba none amapoto yatangiye gusaza
Hashize imyaka 5 abaturage bo mu midugudu 4 y’Umurenge wa Mageragere mu Karere ka Nyarugenge bahawe amapoto y’umuriro w’amashanyarazi ariko ngo bategereje umuriro baraheba ku buryo n’aya mapoto yatangiye no gusaza umuriro w’amashanyarazi baraheba, na cyane ko hari umuyoboro munini w’amashanyarazi ubanyura hejuru ujya mu Karere ka Bugesera.
Umwe mu muri aba baturage yagize ati “Bacukura imyobo bashyiramo amapoto batubwira ko bagiye kuduha umuriro ,umuriro twarategereje kugeza n’iyi saha imyaka itanu irashize uwo muriro ntawo twabonye.”
Undi avuga ko kuba badafite amashanyarazi bibadindiza mu iterambere. Ati “Ikibazo dufite ni uko amapoto yaje tugategereza insinga ko bazizana tugaheba. ni ugucana buji, iyo bwije tuba turi mukizima abana ntibabona uko biga ntabikorwa by’iterambere twageraho byifashishwa n’amashanyarazi.”
Hari uvuga ko ayo mapoto yatangiye kwangirika bitewe n’uko ahamaze igihe kirekire.
Yagize ati “Dufite ikibazo cyo kuba turi mu icuraburindi kandi ibiti birashinze kuburyo bitangiye no kwangirika, igihombo cyo Leta iragifite kuko yahatakarije amafaranga menshi n’abaturage turi mu icuraburindi kandi ibiti birashinze byatangitye no kwangirika. “
Aba baturage bavuga ko bitumvikana uburyo babarwa nk’abatuye mu Mujyi wa Kigali ariko iterambere ryawo ntiribagereho nk’ahandi. Bagasaba ko hagira igikorwa bakabona amashanyarazi.
Umwe muri bo yagize ati “Murabona ko hano hari inzu zisobanutse kuba Umujyi wa Kigali mu Karere ka Nyarugenge wasanga amapoto ashinze nk’uku utabona urusinga, kandi bajya gutanaga amakuru bakagaragaza ko mu Karere ka Nyarugenge nta hantu wasanga hatari amashanyarazi namwe mwabonye aho twanyuze hose ingo zimwe zifite umuriro ariko inyinshi ni izitawufite.”
Muri Werurwe 2015 ubwo Perezida wa Repubulika Paul Kagame yitabiraga umuhango wo gutaha urugomero rwa Nyabarongo mu Karere ka Muhanga yavuze ko umuriro w’amashanyarazi ugomba kugera kuri bose ntawe uhejwe.
Yagize ati “ibi bikorwa by’amajyambere ibikorwa remezo byadufasha kwihutisha gutera imbere tubikoreshe neza kandi tugere ku majyambere vuba, icyo narangirizaho ni ugusubiramo uruhare rwanyu, ikindi kugira ngo bigere ku Banyarwanda benshi ntabwo twifuza ko bigarukira ku Banyarwanda bake, ni buri Munyarwanda wese, uriya mudamu mwamwumvise ko kera abari bazi ko amashanyarazi ari ay’ab’i Kigali gusa, none n’aha habaye i Kigali ibyo ni byiza cyane ni ko tubyifuza ntabwo twifuza ko ibintu bitangirira i Kigali akaba ari ho birangirira gusa bitageze ku Banyarwanda bose.”
Ubuyobozi bwa REG buvuga ko muri gahunda yo gukwirakwiza amashanyarazi mu bice bitandukanye by’igihugu hari ibice byinshi bagiye bashingamo amapoto bagategereza ko babahabwa umuriro ndetse bikagerwaho.
Umuyobozi w’ishami rishinzwe gukwirakwiza amashanyarazi mu bice by’icyaro muri iki kigo, Ahimbisibwe Reuben avuga ko uduce dusigaye dufite amapoto batarabona umuriro w’amashanyarazi, bitarenze ukwezi kwa 12 bazaba bamaze kugezwaho umuriro w’amashanyarazi.
Yagize ati “Twari dufite imiyoboro irenze 1000 imiyoboro minini y’amashanyarazi ,twita medium voltage twari dufite imiyoboro irenga 3000 mito igeze umuriro ku baturage mu mwaka wa 2017-2018,twihatiye kurangiza iyo miyoboro yose mu gihugu,ubu hasigaye uduce two muri nyaruguru turi kurangiza,mageragere naho turahafite hakaba n’akandi gace kari muri kicukiro,ikizere twaha baturage n’uko bitarenze ukwezi kwa 12 uyu mwaka bazaba bafite umuriro w’amashanyarazi bose.”
Iki kigo kigaragaza ko kugeza ubu abaturage bagera kuri 53% ari bo bafite umuriro w’amashanyarazi uturuka ku muyoboro mugari, ku muyoboro muto ndetse n’akomoka ku mirasire y’izuba.
Chief editor /Muhabura.rw


text:
Musanze: Abanyeshuri bakanguriwe kurwanya ibiyobyabwenge n’inda ziterwa abangavu
Mu rwunge rw’amashuri rwa Gashaki (GS Gashaki) ruherereye mu murenge wa Gashaki mu karere ka Musanze, kuri uyu wa 29 Mata Polisi ikorera muri aka karere yaganirije abanyeshuri n’abarezi b’iki kigo uko barushaho kugira uruhare mu kurwanya icuruzwa n’ikoreshwa ry’ibiyobyabwenge mu mashuri.
Abanyeshuri basaga 450 nibo bahawe ibi biganiro na Chief Inspector of Police (CIP) Innocent Mushimiyimana uyobora Sitasiyo ya Polisi ya Remera.
CIP Mushimiyimana yabwiye abo banyeshuri ko ibiyobyabwenge byangiza ubuzima bw’ uwabinyoye kandi ko bikurura n’ibindi byaha bitandukanye.
Yagize ati “Nta kiza cy’ ibiyobyabwenge kuko bigira ingaruka mbi kubuzima bw’ubikoresha ndetse bikaba intandaro y’ibindi byaha birimo ubujura, urugomo, gufata kungufu, ndetse no gucikiriza amashuri bityo ejo heza mwari mutegereje hakangirika”.
Yanabaganirije kukijyanye n’inda ziterwa abana b’abakobwa bakiri bato abasaba kuzikumira birinda ababashuka.
Yagize ati “Nk’urubyiruko rusobanutse kandi rusobanukiwe turabasaba kwima amatwi ababashukisha impano zitandukanye kuko ntarukundo baba babafitiye uretse kubashora mu ngeso mbi ari naho hakomoka izo nda zitateganijwe”.
CIP Mushimiyimana asoza asaba aba banyeshuri gutanga amakuru ku bantu baza babizeza kubashakira amashuri meza n’akazi keza mu mahanga, ababwira ko iyo babagejejeyo babakoresha imirimo y’ubucakara, bakabashora mu buraya ndetse bakanabatoza ubutagondwa.
Aba banyeshuri bishimiye ibiganiro bahawe na Polisi, bagaragaza ko hari ibyo bakoraga kubwo kudasobanukirwa n’amategeko.Ubu bakaba biyemeje kuba abafatanyabikorwa ba Polisi mu gukumira ibyaha bitandukanye binyuze mu mahuriro atandukanye arwanya ibyaha (Anti-crime clubs) akorera muri iri shuri.
3,238 total views, 1 views today


text:
Mu mibereho ya buri munsi, duuhura na byinshi binaniza abagenzi mu rugendo rwa gikristo ariko iyo dusesenguye dusanga Bibiliya yerekana abantu babaye intwari zo kwizera mu gihe bamaze ku isi n’ubwo nabo bitari bakoraga ibyaha, ariko basoje urugendo rwabo amahoro, ibi bituma umuntu yibaza uburyo yakora kugirango abashe kwigereranya n’izo ntwari. Birashoboka cyane iyo ubuzima bwacu tubweguriye Imana akaba ariyo ibugenga.
Iyo usomye Bibiliya neza, usangamo abantu b’icyitegererezo, harimo abagabo n’abagore bakoze ibikorwa byinshi kandi byiza ariko nabo bagiye bakora amakosa ndetse bagaragaza intege nke aribyo tugiye kwibandaho.
Mu gitabo cy’Itangiriro ibice 15 na 16, Aburahamu, umugabo wakiranukiye Imana ku kigero cyo hejuru ndetse ikamusezeranya ko azaba sekuruza w’amahanga, ariko nyuma yaje kugwa mu cyaha aho yabyaranye n’umuja we kandi we na Sara umugore we w’isezerano, Imana yari yarabasezeranije urubyaro ariko babona bamaze kugera mu zabukuru.
Nowa yarasinze maze aryamana n’abakobwa be (nibo bamusindishije) ubwo umwuzure wari urangiye bibaza aho abantu bazakomoka. Mose intwari yo kwizera nawe yananiwe kwihangana igihe ubwoko bwa Israheli bwamuhindukaga ngo abasubize muri Egiputa. Dawidi we yarasambanye ndetse yica Uliya kugirango asibanganye ibimenyetso.
Iyo turebye mu isezerano rishya, Abigishwa ba Yesu bumvise inyigisho ze nyinshi ndetsee babona n’ibitangaza yakoze, ariko n’ubwo ubutumwa bwiza bwari bwuzuye mu mitwe yabo, babuze ukwizera. Bari barahawe ububasha bwo gukiza abarwayi no kwirukana abadayimoni mu izina rya Yesu (Matayo 10:5-10) ariko bihakanye Yesu ubwo yari agiye kubambwa.
None ni iki twakwigira kuri aba bantu? Mugihe dutekereje ku byaha bikomeye bakoze, twumva ducitse intege mu rugendo,ariko iyo twitegereje neza dusanga nabo ari abantu nkatwe. Intege nke zabo zidufasha gusobanukirwa neza iby’uru rugendo kandi tukamenya ko Imana yiteguye gukorana natwe nk’uko yabanye n’abatubanjirije.
Imbabazi z’Imana ziracyakora:
Ingero z’abakoze ibyaha zidufasha kubona uburyo Imana yihangana. Mubyukuri ikoresha abantu, atari kubwo gukiranuka kwabo no kwitanga, ahubwo ari ukubera urukundo rwayo rutarondoreka idukunda tudakwiriye.
Ubutwari bw’Umwami Dawidi budutera imbaraga, ariko uburyo Imana yamubabariye yakoze ubwicanyi nabyo biratangaje, dukwiye kumwigiraho guca bugufi no kwihana kuko imabazi z’Imana zihoraho ibihe byose.
Imana ifite imbaraga zihindura
Iyo tumaze kureba uburyo icyaha cyashinze imizi mu bantu nk’uko Bibiliya ibitwereka, dusanga bitangaje cyane kugirango babe barasoje urugendo rwabo amahoro.
Bitekerezeho neza maze wibuke abasore batatu bajugunywe mu itanura ry’umuriro baboshye hanyuma bakavamo ari bazima nta n’umwotsi ubanukaho. Ibi bigaragaza gukomera kw’Imana n’imbaraga zayo bitagira akagero.
Imana isumba byose
Iyo intwari zacu ztubanjirije ziba zitarashyizwe ahagaragara ngo tumenye abo aribo, mubyukuri, twari kubashyira hejuru cyane no kubasenga nk’ibigirwamana. Imana niyo yihesha izina rikomeye kurusha ayandi yose.
Twebwe nk’abantu, Dushobora kuzenguruka umurwa, ariko Uwiteka niwe usenya inkike za Yeriko.
Mubyukuri, Imana yatubwiye ko ihitamo abanyantege nke kandi basuzuguritse kugirango tudatangira kwirata ibyo twagezeho (1 Abakorinto1: 26-31).
Urugerofatizo rw’umuziranenge ni Yesu
Ku ruhande rw’abantu bose twabonye muri Bibiliya bafite inenge, ariko Yesu we aragaragara nka diyama nziza idafite inenge. Muri we niho ubonera imbaraga, ubwenge, impuhwe no kwitangira Imana kutajegajega.
Ntabwo twigeze tubona Yesu asitara haba mu bitekerezo, ijambo, cyangwa ibikorwa. Niwe wenyine wasohoje amategeko y’Imana kuko buri gihe yagendaga yumvira Se.
Muri macye abantu bose twabonye muri Bibiliya bakoze ibyaha ariko ubuntu bw’Imana nibwo bwabashoboje kuba intwari zo kwizera, njyewe nawe turi ku murongo w’abategereje ubuntu bw’Imana.
Source: www.christiantoday.com
[email protected]


text:
Bugesera : Urubyiruko ruri mu itorero ruravuga ko itorero ribafasha kurwanya amacakubiri
Urubyiruko ruri mu itorero mu karere ka Bugesera ruravuga ko itorero ribafasha kurwanya amacakubiri, kandi ko rwasobanukiwe amateka y’u Rwanda . Uru rubyiruko rwabitangaje ubwo rwahurizwaga hamwe ruhabwa ikiganiro kuri gahunda ya Ndi Umunyarwanda.
Gahunda ya ndi umunyarwanda yagarutsweho mukiganiro cyatanzwe n’abadepite mu nteko ishinga amategeko,depite Kaboneka Francis yababwiye ko amoko yazanywe n’abakoroni kuko ngo bataraza abanyarwanda babanaga mu mahoro.
Yagize ati “u Rwanda rwanyuze mu mateka mabi kuva mu gihe cy’abakoloni bishimangirwa n’abayobozi ba Repubulika ya mbere n’iya kabiri, maze indunduro y’ivangura n’irondakoko birangirira kuri jenoside yakorewe abatutsi mu mwaka wa 1994.  Ayo mateka mabi yabereye Abanyarwanda isomo ryo ribafasha kwirinda ikibi cyakongera kubatanya, ikaba ari yo mpamvu hashyizweho gahunda ya Ndi Umunyarwanda kugira ngo ifashe Abanyarwanda kumenya abo bari bo n’isano bafitanye, bikabafasha kubaka igihuguâ€.
Yabwiye urwo rubyiruko ko kwita ku ndangagaciro na kirazira z’umuco nyarwanda ari byo bizashimangira gahunda ya Ndi Umunyarwanda igashinga imizi.
Umuyobozi w’akarere ka Bugesera Rwagaju Louis yabwiye urwo rubyiruko ko Rwanda ruzubakwa n’abanyarwanda ubwabo.
Urwo rubyiruko narwo rwavuze ko rwanyuzwe cyane na gahunda ya Ndi Umunyarwanda, ravuga ko yaje ikenewe kandi ifasha Abanyarwanda kwiyunga nta mbereka no kumenya inshingano zabo ku gihugu nk’uko bisobanurwa n’umwe muri abo witwa Muragijimana Theophile.
Yagize ati “itorero ryatumye nsobanukirwa gahunda zinyuranye za Leta, kandi nsobanukirwa nibyo ntarinzi ku mateka yaranze u Rwanda ko bari ababanye neza kandi numva nanjye ngomba kwimika kuba umunyarwandaâ€.
Uwitwa Nibakure Jeannette yagize ati “Twe nk’urubyiruko ibyabaye ntitwabigizemo uruhare, ariko guharanira ko bitazongera ni ibyacu.â€
Avuga ko inshingano y’urubyiruko ari uguharanira icyateza u Rwanda imbere kandi bazirikana ko imbaraga za mbere ari ugushyira hamwe.
Urubyiruko rwo mu karere ka Bugesera ruri mu itorero ni ururangije amashuri yisumbuye, ruri mu itorero mu masite atatu, bose hamwe ni 1400.
Â
Â


text:
Ku bufatanye na Banki ya Kigali (BK) mu Murenge wa Rusiga, Akarere ka Rulindo, kuri uyu wa 27 Ugushyingo, 2020 hatangijwe umushinga wo kuzamura imibereho myiza y'abaturage haterwa ibiti bivangwa n'imyaka n'iby'imbuto ziribwa ku buso bwa hegitari 250, ni ukuvuga ibiti ibihumbi ijana na bitanu (105,000) mu tugari twa Kirenge na Taba. Ni umushinga watewe inkunga na BK ugashyirwa mu bikorwa na EMS (Enterprise Multi-Services).
Ibi biti birimo iby’imbuto za avoka n’indimu, iby’isombe n’ibivangwa n’imyaka bigaburirwa amatungo (Lecena na Caleandra), ndetse na grevelia zivamo imbaho n’imishingirizo y’ibishyimbo.
Umuhuzabikorwa w’umushinga w’Ikigo ‘Entreprise Multi-Services EMS’ gitegura ingemwe z’ibyo biti kikanafatanya n’abaturage kubitera, Bizimana Modeste, avuga ko mu Karere ka Rulindo bafite amashyamba ahagije ariko bakeneye ibiti bibafasha kunoza imirire.
Bizimana avuga ko ibiti bizaterwa kuri hegitare 250 mu gihe kingana n’umwaka umwe umushinga uzamara, kuva muri Kamena uyu mwaka kugera mu mpera za Gicurasi 2021.
Abaturage bazabyitaho kugeza bikuze bigatanga umusaruro, na bo bateganyirijwe ibihembo by’amatungo magufi agizwe n’ihene 50.
Umunyamabanga muri Banki ya Kigali, Nkusi Emmanuel, yizeza abaturage ba Rulindo kuzakomeza kubafasha no mu yindi mishinga, ariko ko bagomba kwita ku biti byatewe bikazajya bigaragarizwa BK ko bitanga umusaruro.
Nkusi yagize ati “Rulindo ni akarere gafitanye amateka na BK, mu mafaranga y’inyungu ni mo ubuyobozi bukuru bwa BK bwemeje ko buzafashisha abaturage mu mishinga itandukanye, harimo n’uwo kubungabunga ibidukikije turimo uyu munsi”.
Umuturage wo ku Kirenge witwa Kayitare Servilien, ashima uburyo bagiye kubona imihembezo y’ibishyimbo kuko baterewe ibiti bya grevelia, ariko ko bazanabona ibyo bagaburira amatungo bya lecena na caleandra.
Umuyobozi wungirije w’Akarere ka Rulindo ushinzwe iterambere ry’ubukungu, Mulindwa Prosper, avuga ko BK bayibona nk’umufatanyabikorwa w’ibihe byose, kandi ko ubwo yateye ibiti na yo yizeye inyungu y’igihe kirambye muri Rulindo. Yasabye abaturage kubungabunga ibiti byatewe ngo bizakure neza kandi bibafashe kuzamura ubukungu bwabo no guhangana n'ihindagurika ry'ikirere.
Ibiti bigaburirwa amatungo byitezweho kuzaba byeze mu gihe cy’umwaka umwe n’igice, naho iby’imbuto, isombe, grevelia na acacia bikaba byitezweho gutanga umusaruro mu gihe kiri hagati y’imyaka itatu n’itanu.
Umuyobozi w’Ikigo gishinzwe Ubumenyi bw’Ikirere (Meteo Rwanda), Aimbale Gahigi, mu izina rya Minisitiri w’Ibidukikije yahagarariye, avuga ko uretse gutanga ibiribwa no gukorwamo ibintu binyuranye, ibiti bituma habaho umwuka mwiza abantu bahumeka.
Nk’umuyobozi ushinzwe ibijyanye n’iteganyagihe, Aimable Gahigi avuga ko ibiti bigira uruhare rukomeye mu gukurura ibyuka byoherezwa mu kirere, bikaba ari byo bihungabanya ikirere kikarekura imvura nyinshi iteza imyuzure n’inkangu cyangwa amapfa aterwa no kubura imvura.
Umuyobozi w’Ikigo gishinzwe Ubumenyi bw’Ikirere (Meteo Rwanda) yasabye kandi abaturage kurengera ibidukikije bakoresha imbabura n’amashyiga birondereza ibicanwa, aho bishoboka bagacana gaz.
Rulindo ni Akarere k’imisozi miremire ikunze kwibasirwa n’isuri, ibi biti bikaba bizafasha mu kurwanya isuri ndetse no kurwanya imirire mibi.


text:
Habaye iki ko watandukanye n’urukundo rw’Imana?-Pst Desire Habyarimana
Yanditswe na: Ubwanditsi2021-09-22 06:04:48
"Rusi aramusubiza ati “Winyinginga kugusiga, no gusubirayo ngo ne kugukurikira, kuko aho uzajya ari ho nzajya, kandi aho uzarara ari ho nzarara. Ubwoko bwawe ni bwo buzaba ubwoko bwanjye, Imana yawe ni yo izaba Imana yanjye, aho uzagwa ni ho nzagwa bahampambe. Nihagira ikizantandukanya nawe atari urupfu, Uwiteka azabimpore, ndetse bikabije.” Abonye yuko amaramaje kujyana na we, arorera kubimubwira." Rusi 1: 16-18
Nagira ngo mbwire abakristo ko hari umunsi twarahiye, uravuga ngo ‘Nzaba umukristo mu bintu byose kuzageza ku gupfa, kandi wiyemeza ko nta kizagutandukanya n’urukundo rwa Kristo Yesu.’ Mu Baroma haravuga ngo “Ni iki cyadutandukanya n’urukundo rwa Kristo Yesu, ni amakuba, ni ibyago, ni ukwambara ubusa, ni inkota…?" Nta kintu na kimwe gikwiye kudutandukanya n’urukundo rw’Imana.


text:
Imibereho
Uwo muri RWAMREC avuga ko iby’uko nta nkokokazi ibika isake ihari bidakwiye
Jean Bosco Rudasingwa wari uhagarariye Ihuriro ry’abagabo baharanira kumvikanisha akamaro k’ubwuzuzanye hagati y’umugore n’umugabo mu nama yahuje abagore bagize Pro Femmes Twese hamwe na MIGEPROF yavuze ko iby’uko nta nkokokazi ibika hari isake bidakwiye. Kuri we ubufatanye bugira akamaro kuri bose.
Rudasingwa avuga ko abantu batagombye gutsimbarara ku k’ejo, ngo bumve ko umuhungu ( umugabo) ari we kamara ahubwo ko byaba byiza umugore agize uruhare mu iterambere ry’urugo n’u Rwanda muri rusange.
Yemeza ko iyo hari umwe mu bagize umuryango( cyane cyane umugabo n’umugore)uhejwe mu muryango bitera ubukene ariko ko iyo bose bahawe uburyo bwo kwerekana no gukora ibyo bashoboye bigirira bose akamaro.
Abajijwe niba ihame ry’uburinganire atari ikintu cyaje kitura ku Banyarwanda kizanywe n’umuco w’Abazungu , Jean Bosco Rudasingwa yavuze ko abantu batagombye kureba aho ikintu cyaturutse ahubwo bagombye kureba akamaro bifite.
Ati: “ Twe nka RWAMREC icyo tureba kandi nsanga ari cyo cy’ingenzi ni ukureba akamaro bigirira abagize umuryango kurusha uko twatinda aho ibintu runaka byaturutse. Akamaro k’ikintu niko k’ingenzi kurusha inkomoko yacyo cyane cyane iyo atari kibi.”
Umunyamabanga nshingwabikorwa w’Umuryango Pro Femmes ‘Twese Hamwe’, Madamu Bugingo Emma Marie avuga ko umuryango ahagarariye uhora wifuza ko abagore bumva imbaraga bifitemo zo gutanga ibitekerezo byo kubaka igihugu.
Avuga ko mu bushakashatsi bakoreye mu Turere two mu Ntara y’Amajyepfo basanze hari abagore bakitinya, bikifata ntibatange ibitekerezo mu nteko z’abaturage kandi baramutse babitanze byagira icyo bihindura.
Avuga ko abagore bakererwa inama cyangwa bakazisiba kubera ko baba bahugiye mu mirimo yo mu ruyo yise ‘iya hato na hato’.
Bugingo avuga ko n’ubwo hakiri intambwe ndende kugira ngo abagore n’abagabo bumve ko kuzuzanya biri mu nyungu z’ingo zabo, ariko hari intambwe yatewe kandi nziza.
Itegeko Nshinga rya Repubulika y’u Rwanda ryo muri 2003 nk’uko ryavuguruwe muri 2015 rivuga ko rimwe mu mahame igihugu kigenderaho ari iry’uburinganire.


text:
Kigali: Hasohotse Filime igaragaza aba Pasitoro bashaka amaronko muba Kristo
Ukeneye kwamamaza! Gusobanuza! Gutanga amakuru? Hamagara 0788772818
‘Impanda mu Ntambara’ ni Filime igaragaza ibibazo rusange byo mu miryango cyane cyane ikaba ikubiyemo inyigisho zifitanye isano na Bibiliya ndetse n’uko abashumba b’amatorero basigaye bitwara muri iki gihe.
Ni filime ikubiyemo ubuzima bw’umushumba w’Itorero wasabitswe no gushaka indamu n’amaronko mu ba Kristo , ikanagaragaza uruhare rwa bamwe mu bashumba bashikamye ku murimo w’Imana.
Muri iyi filime hakinwa ku buzima bw’umu Pasteur uhora ushaka kugira uruhare mu kuriganya abayoboke ndetse no gukoresha imbaraga zikiza ariko ahabwa na Satani mu rwego rwo kugusha ubwo kobw’Imana ndetse akaba anacuruza ibiyobyabwenge.
NiĀ filime y’uruhererekane inyura kuri shene ya Youtube yitwa ‘Gubwa neza Tv’ imaze gukurura igikundiro cya benshi kubera ubwiza ndetse n’ubuhanga buyikubiyemo, bijyanishwa n’inyigisho ziyitambutswamo ndetse n’imikinire yayo myiza.
Ndacyaisenga Dieudonne nyiri iyi Filime akaba n’umuyobozi mukuru wa Gubwa Neza Tv yabwiye UMUSEKE ko bakoze iyi filime bagamije kwigisha imbaga nyamwishi kutararikira ubutunzi kuruta gukorera Imana.
Ati ” Abantu benshi b’abakozi b’Imana muri iki gihe bari gukoresha impano zabo mu gushaka indamu kuruta gukora umurimo w’Imana, ndetse bagashaka naho bakura imbaraga kugira ngo babone ubudahangarwa”
Avuga ko hari abakozi b’Imana muri iki gihe bisunga abapfumu kugira ngo babone imbaraga zo guhanura no gukora ibitangaza.
Ati “Byarakomeye urasanga umukozi w’Imana ajya kuraguza ! ni ibintu tugaragaza muri filime yacu kugira ngo abantu bagire ubushishozi.”
Ni filime kandi igaragaza imyitwarire n’ubuzima bw’urubyiruko muri iyi minsi ndetse inatanga ishusho y’imibereho y’ingo z’iki gihe mu bijyanye n’urukundo.
Ndacyayisenga akomeza avuga ko iyi filime ari urubuga yashyizeho rwo gufasha abanyempano mu mwuga wa Sinema kugira ngo bagaragaze ubushobozi bwabo ndetse n’ubutumwa bwabo ngo bugere kure.
Yagize ati ” Ku muntu wese ufite impano mubya sinema numva yaza tugafatanya kugira ngo tuzamure impano z’abanyarwanda, ni ibintu nakunze kuva cyera cyane.”
Kugeza magingo aya ‘Impanda mu Ntambara’ igeze kuri Episode ya cyenda kuri Season ya mbere bateganya ko izagira Episodes 25.
Yasabye Abanyarwanda muri rusange gushyigikira impano zitandukanye by’uwihariko abakunzi ba filime nyarwanda gukurikirana iyi filime kuko irimo ubutumwa bwiza bugenewe umuryango muri rusange.
NDEKEZI JOHNSON / UMUSEKE.RW


text:
Dusengumuremyi yavuze ko yatangiye kwandika ibitabo bigenewe abana guhera ku myaka 5 kugera ku myaka 15 , bizaba bikubiyemo inyigisho zibaremamo ibitekerezo byo kwihangira imirimo, bibatoza umuco wo kuzigama no gusigasira byinshi cyangwa bike babona mu buzima bwabo.
Yavuze ko ibyo bigezweho, umwana wese yakura azi ko umutwe we ari uruganda agomba kurinda kandi rufitiye igihugu akamaro.
Ati “Aho kwigisha umuntu kurya ifi ,wamwigisha kuyiroba hakiri kare’’
Dusengumuremyi Anathole asanga kuba mu Rwanda abantu benshi bakomeje guhuruza n’ibibazo bifite aho bihuriye no gucunga umutungo bamwe bikabaviramo guterezwa ibyabo cyamunara, bikomoka ku kudatozwa hakiri kare agaciro k’ifaranga n’imikoreshereze yaryo.
Hejuru yo kwandika ibitabo, Dusengumuremyi yavuze ko agiye kuzenguruka igihugu cyose ahugura abantu mu byiciro bitandukanye, bose abasangiza ubumenyi ku buryo bwiza bwakoreshwa mu gucunga bike bafite, bikabageza kuri byinshi.
Yavuze ko usanga hari n’abakorerwa imishinga n’abahanga bakajya mu bigo by’imari kwaka inguzanyo, ariko inguzanyo bamara kuyibona igapfa ubusa kuko batateguwe kare ngo bamenye agaciro k’amafaranga n’uburyo bayakoresha.
Afite intego yo kuba nibura mu 2031, azaba amaze guhugura abanyarwanda bagera kuri Miliyoni ebyiri mu kwihangira imirimo no gucunga neza ibyagezweho.
Desengumuremyi Anathole w’imyaka 29 amaze kwandika ibitabo bitanu birimo icyo yise Better Idea Better Nation, Shame on You Africans not Africa, New Me, The Bridge Orphans Get Trough To Greatness na 100 Laws of Living Life in The World.


text:
IGITABO CYO KUBARA
Muntangiriro z’iki gitabo (1) ukageza ku musozo wacyo (26) abana b’Isiraeli barabarwaga, ari byo izina risobanura, byatangiye bava ku musozi Sinayi, aho baherewe amategeko birangira bagiye kwinjira muri cya Gihugu cy’Isezerano kanani.
Ariko hagati mu rugendo harimo imyaka 38, yo kwitotomba, kutizera no kwigomeka. Mu rubyaro rwose rwavuye mw’Egiputa abantu batatu gusa; Mose, Yosuwa na Kalebu nibo bari bakiriho kugeza aho iki gitabo kirangirira, mur’aba kandi babiri Yosuwa na Kalebu nibo binjiye mu Gihugu Imana yasezeranije kubaha.
Kubara n’igitabo kibabaje.
Igikorwa gikomeye mur’iki gitabo cyabaye Ikadeshi-Barunea (13:1-14:45) mu kwitegura kujya mu gihugu Imana yabasezeranije, Mose yatumye abantu bavuye muri buri mu ryango mu ba Isiraeli kujya gutata igihugu, nyuma y’iminsi mirongo ine baragaruka, batanga raporo yuko igihugu ari kiza kandi kirumbuka, ariko abatasi icumi muri bo baciwe intege n’abantu babonyeyo kandi babona ko aba Isiraeli batari butsinde abo Bantu. Keretse Kalebu na Yosuwa gusa nibo bakomeje kwizera Imana no komatana nayo, bizera ko hamwe n’Imana bazatsinda Igihugu.
Abantu bizera inkuru y’abatasi icumi, bicuza icyatumye bava mw’Egiputa, Imana ivugana na Mose ishaka ku rimbura aba Isiraeli ngo izatangirire kuri Mose, ariko Mose arabatakambira. Igihano Imana yari guha Isiraeli kubera kutizera kwabo kwari ukuguma mu butayu bakazashira nyuma Igihugu ikazagiha abana babo.


text:
Yabitangaje ubwo yasozaga ku mugaragaro amahugurwa y’iminsi ine yahabwaga abapolisi 99 ku bijyanye n’imikoranire myiza n’abaturage mu kwicungira umutekano.
Ni amahugurwa yaberaga ku cyicaro cya Polisi y’u Rwanda mu Karere ka Gasabo mu Murenge wa Kacyiru. Aya mahugurwa yitabiriwe n’abayobozi ba Polisi mu turere,abayobozi b’amashami muri Polisi y’u Rwanda ndetse n’abayobozi ba Polisi muri za sitasiyo za Polisi.
Aya mahugurwa yibanze ku bintu bitandukanye bijyanye no kubungabunga umutekano. Harimo ikinyabupfura,ubunyamwuga, indangagaciro nyarwanda, gukumira ibyaha, kurwanya iterabwoba, gukorana n’abaturage hibandwa ku cyizere, uburyo bw’imiyoborere n’ibindi bitandukanye.
IGP Munyuza yavuze ko ikinyabupfura n’imyitwarire myiza bigomba kuranga abapolisi ndetse bigatuma abaturage babagirira icyizere, kugira ngo bagere ku ntego imwe yo kugira igihugu gitekanye.
Yagize ati” U Rwanda rurimo kwihuta mu iterambere mu bice bitandukanye harimo n’imibereho myiza y’abaturage. Polisi y’u Rwanda umunsi ku munsi igomba gushyira imbaraga mu mikorere myiza hibandwa ku guhangana n‘ibibazo by’umutekano bigenda bizana n’iterambere.”
Yakomeje agaragariza abitabiriye amahugurwa ko nk’abayobozi mu bapolisi bagomba buri gihe gutekereza uko barushaho gukora neza, kuzamura imibereho yabo ndetse n’imikorere myiza y’urwego rwa Polisi y’u Rwanda.
Yavuze ko aya mahugurwa yari ingenzi, abasaba ko ubumenyi bayaherewemo bugomba kuzabafasha mu kazi kabo.
Yabasabye kwirinda gushyira imbere inyungu zabo bwite ahubwo bakita ku nyungu rusange bazamura imibereho myiza y’abaturage mu ngeri zitandukanye zirimo umutekano n’iterambere.
Yagize ati” Umutekano n’iterambere birajyana kandi kubigeraho bisaba kwitanga, gukora cyane, kurangwa n’indangagaciro,imyumvire myiza ndetse no gushyira imbere imibereho n’inyungu za rubanda.”
IGP Munyuza yakomeje asaba abapolisi guhora barangwa n’imitekerereze myiza bagafatikanya n’abaturage mu kwicungira umutekano bakumira ibyaha bitaraba.
Yavuze ko Polisi y’u Rwanda izakomeza gutegura amahugurwa nk’aya mu rwego rwo gukomeza kubaka ubunyamwuga n’ubumenyi mu bapolisi.


text:
Kirehe: Abasangiraga amazi n’ihene biyubakiye ivomero ry’asaga ibihumbi 400
Yanditswe na Manishimwe Noel
Abaturage batuye mu Mudugudu wa Bugarura mu Kagari ka Rugarama mu Murenge wa Mushikiri mu Karere ka Kirehe bishatsemo ibisubizo biyubakira ivomero rusange ryuzuye rihagaze amafaranga asaga ibihumbi 400.
Umuyobozi w’Umudugudu wa Bugarura, Nshimiyimana Alphonse, avuga ko kwiyubakira iri vomero, byakozwe nyuma y’uko abatuye mu ngo zigera ku 116 zigize uyu mudugudu bahurije ibitekerezo hamwe bemeranya ko buri rugo rugomba gutanga umusanzu w’amafaranga ndetse no kwitanga mu buryo bw’imiganda.
Muri uyu mudugudu, Nshimiyimana avuga ko hari amazi ajya gusa n’ikigina, kandi riri ku nzira, hari abavaga ku isoko bafite amatungo nk’ihene bazishoreye zikayanduza, yari amazi mabi.
Ati: “Umudugudu wacu ugizwe n’ingo 116, twakoze imibare dusanga buri rugo rwatanga amafaranga 4.200, abaturage barabyumva, batangira gukusanya amafaranga yabo, tugura sima, garaviye, impombo, imodoka 4 z’ amabuye ariko hari n’amabuye twishakiye n’umucanga, ku buryo bw’umuganda. Twegeranyije ya mafaranga rero nk’abaturage tugeza ku 472,200. Dushaka umutekinisiye, igikorwa turagikora; birakunda, ku itariki 23 z’ukwezi kwa Kenda muri uyu mwaka, ni bwo iri vomero twaritashye. Ubu turishimira ibyiza tumaze kugeraho byavuye mu bushake bwacu no mu gufatanya nk’abaturage.”
Munyanziza Eulade wo mu Mudugudu wa Bugarura, avuga ko bishimira ko baruhutse kuvoma no gukoresha amazi mabi, kandi bivuye mu bushobozi bwabo.
Ati: “Buri rugo rwatangaga amafaranga ibihumbi 4, tugakora n’imiganda, twiyubakira ivomero. Mbere hano hari ikizenga, tukabona ari amazi mabi, ariko ubu twarayitunganyirije. Twanze gukomeza kurwara inzoka n’indwara ziterwa n’amazi mabi.”
Iragena Marie Solange, Umujyanama w’Ubuzima ushinzwe gukurikirana ubuzima bw’umubyeyi n’umwana mu mudugudu wa Bugarura, na we yemeza ko mbere bakivoma amazi mabi, habagaho kurwaragurika cyane cyane indwara ziterwa n’umwanda; ariko ubu ngo ikibazo cyarakemutse.
Umuyobozi w’Akarere ka Kirehe Muzungu Gerald yabwiye Imvaho Nshya ko hari ingero nyinshi zigaragaza ko iyo abaturage bashyize hamwe, bakiyemeza gukora igikorwa runaka kigamije iterambere ryabo bakigeraho.
Avuga kandi ko ari umuco ukwiye kuranga abatuye i Kirehe bose, kugira ngo aho bishoboka, abaturage bage bikemurira ibibazo; badategereje inkunga.
Ubuyobozi bw’Umudugudu wa Bugarura bugaragaza ko mu rwego rwo kubungabunga ivomero biyubakiye, hashyizweho komite ishinzwe isuku no kurinda iri vomero.
Buri rusabwa gutanga umusanzu w’amafaranga 100, yo guteganya ko hagize icyangirikaho; ryasanwa hadategerejwe izindi nkunga.


text:
Ornella,
Ni wa muntu wihangana kandi ugira n’umutima ukomeye,iyo urebye ngo aba ari umunyeshuli mwiza wakira ubumenyi mu buryo bworoshye kandi akanabukoresha neza,ashobora kuba ari umwere cyangwa umunyabyaha,akunze kurwana n’ibibazo bye bucece ntawe abibwiye,ahora we yumva yahora mu mutuzo,akunze na none kwishimisha mu buzima,mu rukundo,gutembera kandi ibyo yiyemeje aruhuka aruko abirangije atitaye ku ngaruka mbi ari bugiriremo,akunze kuba ari wa muntu uvugisha ukuri ndetse wubahiriza na gahunda.


text:
“Nitwa John James Ukwigize. Navutse kw’itariki 09/06/1982, mvukira ku Kibuye mu ntara y’iburengerazuba ninaho nigiye amashuli abanza (EP Mushubati) n'ayisumbuye(GS Bumba). Kuri ubu mba I Gikondo, Ndi ingaragu, nkora muri Call Center ya MTN, nkaba niga umuziki w’umwuga (professional music) muri Kigali Music School (American Consultants Group), ndi imfura iwacu.” aya ni amagambo ye yibwira abatanuzi
Yakomeje agira ati: “Ababyeyi banjye bari abakristo mw’itorero ry’abagaturika(Catholic Church) byumvikana ko nakuze ndi umukristo. Gusa nyuma naje kujya mw’itorero ry’abaporotestanti. Nabaye umukristo umaramaje muri Kamena 2003, mbatizwa mu Kuboza 2005. Kuri ubu nsengera mw’itorero Zion Temple Kigali aho bakunze kwita kwa Gitwaza.”
Tumubajije ibyo yabamaze gukora mu buhanzi bwe yasubije muri aya magambo: “Nyuma y'amezi make maze kugera mu baporotestanti nahise njya muri chorale y’abakuru ntangira kwiga kuririmba ndetse n’iga mu mashuli yisumbuye nabwo nakomeje kuririmba muri choir. Ndetse kuva muri 2007 kugeza muri 2009 nabaye uyobora abandi mu kuramya no guhimbaza Imana (Worship Leader) muri Ezel Ministries ikorera I Gikondo.
Natangiye guhimba indirimbo mu 1995, icyo gihe nari mfite imyaka 12 gusa. Ntabwo ari ibintu nahaga agaciro cyane, natangiye guha agaciro ibyo nahimbaga bitewe n’ibyo nigaga mu mashuli yisumbuye kuko nigaga indimi n’ubuvanganzo. Niga mu mwaka wa gatandatu hari muri 2002, naje kujya mu majonjora y’abahanzi kw’ishuli aho batoranyaga abahanzi batatu mu bisigo , ikinamico n’indirimbo bagombaga guhagararira ishuli ryacu mu
marushanwa manini yari yateguwe na Leta.
Naje gutoranywa mu bahanzi batatu b’abasizi (abahanzi b'imivugo n'ibindi bisa nayo).Ayo marushanwa yari yitabiriwe n’abandi bahanzi benshi baturutse ahantu hatandukanye ariko umwanya nabonye waranshimishije, nabashije kubona igihembo cy’umuhanzi wa kabiri mu bisigo. Icyo gihembo nahawe nagishyikirijwe na Robert Bayigamba wari ministiri w'umuco na siporo muri icyo gihe. Kuva ubwo natangiye kongera umwanya namaraga mu by’ubuhanzi.
Kuri ubu maze kugira indirimbo zigera kuri 30 zanditse. Zose ninjye uziyandikira, nkaba nzandika mu Kinyarwanda, mu Cyongereza ndetse no mu Gifaransa. Nagerageje bwa mbere kujya muri studio mu kwezi kwa 10/2009. Nkora indirimbo yitwa NAGUSHIMIRANTE yakozwe na Pastor P muri studio yitwa Narrow Road I Gikondo. Muri iyo ndirimbo nifashishije amajwi y’abakobwa Immaculée ndetse na Jeanine twaririmbanaga muri Ezel Ministries. Ndetse nifashishije n’amagitari yacuranzwe na Benjamin ucuranga mw’itorero Rwanda For Jesus no mw’itsinda ryitwa Beauty For Ashes. »
Mu kwezi kwa 9/2010 naje kongera nkora indi ndirimbo yitwa YESU NI MWIZA; muri iyo ndirimbo ninjye wiririmbiyemo amajwi yose. Umuziki urimo wose (Gitari, Piano ndetse n’Ingoma) wakozwe na Olivier Habiyaremye ucuranga Gitari Solo mw’itorero CLA Nyarutarama ndetse no mu itsinda Beauty For Ashes, uwamfashe amajwi ndetse akanatunganya iyo ndirimbo ni Uwimana Aimé muri Studio ye ku giti cye. Mu kwezi kwa 1/2011 nakoze indirimbo yitwa TAKE MY HAND; muri iyi ndirimbo naho ninjye wiririmbiyemo amajwi yose, Uwimana Aimé niwe wamfashe amajwi, acurangamo ingoma, Piano ndetse anatunganyiriza iyi ndirimbo muri Studio ye.
Uwacuranzemo amagitari yose ni Olivier Habiyaremye. Izi ndirimbo zose NAGUSHIMIRANTE, YESU NI MWIZA na TAKE MY HAND ziboneka k’urubuga rwa Interneti rwa Google, YouTube, Myspace ndetse no kuzindi mbuga zitandukanye kuri Internet".
Ubwo twamubazaga intego afite mu kuririrmba yagize ati : Intego mfite mbere na mbere mu ku ririmba kwanjye niyo kwamaza ubutumwa bwiza bwa Yesu Kristo, kuramya no guhimbaza Imana, kuvuganira ndetse no gufasha abatishoboye. Nk’umukristo mu minsi nsigaje yo kubaho ,nshaka gukoresha impano yanjye ndetse n’ubundi bushobozi bwose mfite kugirango mbashe kwifasha, ndetse kugirango mbashe gufasha abandi. Kuva nkiri umwana cyane cyane aho mariye kuba imfubyi, imwe mu nzozi mfite niyo kuvuganira, gufasha imfubyi n'abandi bose batishoboye.
-Ndakomeza gukora indirimbo muri studio, ndetse mu gihe kiri imbere ndateganya gukora Video y’indirimbo imwe kugirango abantu bazabashe kumbona kuri Televiziyo.
-Nyuma yaho bijyanye n’ubushobozi bwanjye ndateganya gukusanyiriza hamwe indirimbo 8 kuri album kugirango abakunzi banjye babashe kwigurira CD zo gucuranga mu rugo.
-Bishobotse ndateganya kandi gutegura ibitaramo(concert) hamwe n’abandi bahanzi bafite abakunzi benshi kugirango abakunda indirimbo zanjye bazabashe kumbona ndirimba imbona nk’ubone (Live).
Nyuma yaho ndi gutegura gahunda nise Mega Praise Music aho biciye mu kurimba nzajya mbasha gutegura gahunda zo gufasha no kuvuganira imfubyi n’abandi batishoboye mfatanyije n’abandi bahanzi. Reka tumwifurize amahirwa mu buzima bw’ubuhanzi yatangiye.


text:
[wptab name=’Isomo: Abanyaroma 8′]
Isomo ryo mu ibaruwa Pawulo intumwa yandikiye Abanyaroma 8,31b-39
Bavandimwe, niba Imana turi kumwe, ni nde waduhangara? Yo itimanye ndetse n’Umwana wayo, ahubwo ikamudutangira twese, yabura ite kandi kutugabira byose kumwe na We? Ni nde wagira icyo ashinja intore z’Imana? Ko Imana iziha kuba intungane. Ni nde uzazicira urubanza? Ko Kristu Yezu yapfuye, ndetse ko yazutse, We uri iburyo bw’Imana, akaba anadutakambira. Ni iki cyadutandukanya n’urukundo rwa Kristu? Ibyago se, agahinda se, ibitotezo se, inzara se, ubukene se, imitego se, cyangwa inkota? Nk’uko byanditswe ngo«Ku mpamvu yawe, baratwica umusubizo; batugize intama z’imbagwa.»Nyamara muri ibyo byose tugatsinda kakahava, tubikesha Uwadukunze. Koko rero simbishidikanya: ari urupfu, ari ubugingo, ari abamalayika, ari ibinyabubasha, ari iby’ubu, ari ibizaza, ari ibinyamaboko, ari iby’ejuru, ari iby’ikuzimu, ari n’ikindi kiremwa cyose, nta na kimwe kizashobora kudutandukanya n’urukundo Imana idukunda muri Kristu Yezu Umwami wacu.[/wptab]
[wptab name=’Zaburi ya 108 (109)’]
Zaburi ya 108 (109),21-22, 26-27, 30-31
Naho wowe, Nyagasani, Mana yanjye,
ndengera ugiriye izina ryawe;
ubudahemuka bwawe burangwa no kugira neza,
none nyirokorera.
Ndi umukene n’umutindahare,
n’umutima wanjye wankomerekeye mu nda.
Ntabara, Uhoraho, Mana yanjye,
nkiza ukurikije impuhwe zawe;
maze bamenye ko ari wowe wakinze ukuboko,
bamenye ko ari wowe, Uhoraho, ukora byose.
Nzamamaza Uhoraho ndanguruye ijwi,
nzamusingirize hagati y’imbaga y’abantu;
kuko ahagarara iburyo bw’umutindahare,
kugira ngo amukize abamucira urubanza.
[/wptab]
[end_wptabset]